کلکدارێکی نوێ لەئاسماندا بەڕوونی دەردەکەوێت\nکیپ کانیڤراڵ ، فلۆریدا – ئەو کلکدارەی بەمدوایانە بەدیکرا بەهۆی کاریگەری خۆرەوە کلکەکەی فراون دەبێت و شەوانە بەروونی لەئاسماندا دەردەکەوێت.\nکلکداری (نیووایس) Neowise هەفتەی رابردوو گەشتە خولگەی مێرکوری، بەهۆی نزیکبوونەوەی لە خۆر تۆزو گازی سەری دەسووتێت وکلکێکی درێژی بۆ دروستکردوە. لەئێستادا ئەو کلکدارە بەرەو زەوی دێت و لە2 هەفتەی داهاتوودا لەنزیکترین خاڵی دەبێت لەزەویەوە.\nتلسکۆپی ئاسمانی ناسا ئەوەی بە تیشکی ژێر سوور کاردەکات کلکداری (نیووایس)ی دۆزیەوە.\nزاناکانی لەئەرکی چاودێریی و توێژینەوە لەسەری بەشدارن دەڵێن، کلکدارەکە 5 کیلۆمەتر پانە، دروستبوونی دەگەڕێتەوە بۆ سەرەتای دروستبوونی کۆمەڵەی خۆر بەر لە 4.6 ملیار ساڵ.\nئاژانسی ناسا ووتی "تا مانگی 8ی داهاتوو کلکدارەکە لەئاسمانی جیهاندا بەدی دەکرێت، دواتر بەرەو دەرەوەی کۆمەلەی خۆر دەروات. لەئێستاد لە تاریکیدا بەدی دەکرێت کلکەکەی بەکاڵی دیارە، بۆ باشتر بینینی کلکەکەی پێویست بە دووربین دەکات".\nئاسمانگەڕان لەبنکەی ئاسمانیی نێودەوڵەتی لەخولگە کلکدارەکەیان بەدی کردوە.\nدەرەنگانێکی 5 شەممەی ڕابردوو، باب بێنکن لەئاژانسی ناسا وینەی کلکدارەکەی لە تۆڕەکۆمەڵایەتیەکان بڵاوکردەوە.\nدوای کۆڤید چ گۆڕانکاریەک بەسەر گەورەترین فرۆکەخانە لەجیهاندا هاتوە\nشیکاگۆ ، ئیلنۆی – دوای زیانە گەورەکانی بەهۆی ڤایرۆسی کۆرۆناوە لە فڕۆکەخانەکان کەوت، کۆمپانیاکانی فڕۆکەوانی و فرۆکەخانەکان لەسەرانسەری جیهاندا خەرجیەکانیان کەمکردۆتەوە یاخود ڕایانگرتوە، بێجگە لە یەک فڕۆکەخانە نەبێت، گەشتیارانی کە گوومانیان لەتووشبوون بەڤایرۆس هەیە دڵنیادەکاتەوە .\nشان دۆنۆهێو سەرۆکی جێبەجێکاری فرۆکەخانەی (داڵاس فۆرس ۆرس)ی DFW نێودەوڵەتی لەگفتووگۆیەکیدا بۆ ڕۆیتەرز دەڵێت " دۆخە نوێکە هەرچۆنێکبێت، لەمەوداوا دەبێت خۆت خزمەتی خۆت بکەیت".\nفڕۆکەخانەکە لەگەڵ هێڵی فڕۆکەوانیی ئەمریکادا کاردەکات – بنکە سەرەکیەکەی لە DFW دەبێت- گەشتیارەکە خۆی دەتوانێت باوڵەکانی تۆمارکات، هەموو توالێتەکان ئۆتۆماتیک کاربکات بێ ئەوەی گەشتیار دەستی بەر هیچ بکەوێت، بەهاتنی کۆتایی مانگی 7 ئەو تەکنەلۆجیایە بەکاردەهێنرێت و لەپەرەپێدانی کۆمپانیای (ئینفاکسە). دەستشۆرەکان سۆنسەری لەسەردەبێت و ئۆتۆماتیک بەدەست خستنە ژێری سابوون دەرژێت و ئاودەکرێتەوە، هەروها ئاوی پاکردنەوەی توالێت و کاغەز بۆ دەستووشککردنەوە ئۆتۆماتیک دەبێت و هەستیار لەخۆدەگرن، ئەگەر کەم بوونەوە کارمەندانی فرۆکەخانە ئاگەداردەبن و پڕیان دەکەنەوە.\nدۆنۆهێۆ دەشڵێت زۆرترین گلەیی و داواکاری لە فڕۆکەخانەکان خزمەتگوزاریی وپاکوخاوێنیی توالێتەکانە.\nدالاس تاقیکردنەوەی تەکنەلۆجیای 3 کۆمپانیا بەکاردێنێت، بۆ تۆمارکردنی باوڵ و کەلوپەل و گواستنەوەی، بریتیە لە Amadeus's ICM و SITA و Materna IPS بەپێی ئامارە شیکاریەکانی کۆمپانیای\nCirium (دی ئێف دەبڵیوو) بۆتە قەرەباڵغترین فرۆکەخانەی جیهان، ئەمەش بەشێکی دەگەڕێتەوە بۆ ستراتیجیەتی ئەو گەورە کۆمپانیایەی گواستنەوەی جیهانی لەئەمریکا و سەنگی خستنە سەر بەشێکی گەورەی کارەکانی دژ بە بڵاوبوونەوەی ڤایرۆسی کۆرۆنا لەڕێگای ناوەندەکەی لە تیکساس.\nساڵی ڕابردوو DFW بۆ چوونە ناو فڕۆکەی گەشتە نێودەوڵەتیەکان و خێراکردنی دەرچون لە پشکنینەکانی گومرگ و پاراستنی سنوور، سیستەمی باێۆمەتری بەکارهێناو هەروەها تەکنەلۆجیای\nVeriScan بۆ پشکنینی گەشتیارانی هاتوو.\nدۆنۆهێو ووتیشی "ساڵی 2018 هێڵی دەڵتای ئاسمانی یەکەم بنکەی باێۆمەتریی لەئەمریکا لەفڕۆکەخانەی ئەتلەنتا خستە گەڕ". هەروەها هەندێک فڕۆکەخانە لە ئەوروپا و ئاسیا تەکنەلۆجیای ناسینەوەی دەمووچاو بەکاردێنن. لەگەڵ ئەوەشدا هەندێک مەترسیی هێنایە ئاراوە، توێژینەوەیەکی حکومەتی ئەمریکا دەڵێت نیگەرانیەکان لە لایەنگیریی ڕەگەزپەرستیی لە تەکنەلۆجیادا و نیگەرنیەکانی یەکێتی ئەوروپا لەسەرەتای ئەمساڵدا و داواکانی بۆ قەدەغەکردنی ئەو تەکنەلۆجیایە لە شوێنە گشتیەکاندا بۆ پاراستنی تایبەتمەندی کەسەکان.\nفڕۆکەخانەی داڵاس تەکەنلۆجیایەکی نوێ تاقیدەکاتەوە پەیوەندیدار بە پاکژکرنەوەی بەتواناتر، بەبەکارهێنانی تەکنەلۆجیای تیشکی سەروو وەنەوشەیی کە دەتوانێت بەکتریا بکووژێت بەر لەوەی لە سیستەمی گەرمیی و ساردی و گواستنەوەی هەوادا بڵاوبێتەوە.\nلەلایەکی کەوە سیستەمی پاکژکردنەوەی ئەلیکترۆستایک بەکاردێنێت و تیمی پاکردنەوەی دامەزراندوە لە 150 کەس پێکدێن، بەردەوام دەسکی دەرگاو جێگای دانیشتن و سەرمێز و ئەوشوێنانی گەشتیاران بەکاریدینن و ئەگەری دەست بەرکەوتنیانی هەیە پاک دەکەنەوە.\nدۆنۆهێو ووتیشی"تەکنەلۆجیا پرسیکی گرنگە، چوونگە دەتوانێت زۆر کاریگەربێت".\nلەوەتای بڵاوبوونەوەی پەتاکە DFW ملێۆنەها دۆلاری لەسەروو بوودجەی خۆیەوە خەرچکردوە بۆپاکژکردنەوەی بەشەکان و ژووری تەوالێتەکان، لەکاتێکدا 100 ملێۆن دۆلاری بۆپرۆگرامی وەبەرهینان تەرخانی کردبوو ڕاگرتوە، تێچوونی کەرتی دووهەمی ساڵیشی بەڕێژەی 20% کەم کردەوە.\nلە ڕۆژی 11ی مانگی 7دا نزیکەی 114 هەزار گەشتیار چوونەتە فڕۆکەخانەی DFW بەمەش خاڵی بۆرسە بەراورد بە مانگی 4ی ڕابردوو 10 هەزار خاڵ بەرزبوویەوە، بەڵام هێشتا نیوەی ئاستی ساڵی ڕابردووە.\nهەروەها فرۆکەخانەکە سیستەمی سکانی پلەی گەرما بەکاردینێت بۆ کارمەندانی، لەئێستاشدا پلانی هەیە هەمان پروسە کە مشتومڕ ونیگەرانی لەسەرە بۆ گەشتیاران بەکاربێنێت.\nمایک داڤیس بەڕێوەبەرەی بەرنامەی پرۆژەی تەکنەلۆجیای نوێ New Technology Ventures لە\nLondon Business School ووتی، تەکنەلۆجیا یەکێک دەبێت لەژمارەیەک گۆڕانکاری لە تاقیکردنەوەی فڕۆکەخانەکاندا لەداهاتوودا، ژمارەی گەشتیاران بەگشتیی کەمتر دەبێت، بۆ پانتایی فراوانتر دەگەڕێن بۆ نانخواردن و کڕینی کەلوپەڵ و چاوەڕوانی".\nداڤیس ووتیشی "هەموو ئەمانە پێکەوە کۆدەبنەوە، لەهەندێک کاتدا تاڕادەیەکی زۆر جێگای سەرنج دەبیت بۆ گەڕانەوە بۆ سەردەمی زێڕینی گەشت بەفڕۆکە".\nبەرازیل ئاگرکردنەوە لەئەمەزۆندا بۆ ماوەی 120 ڕۆژ قەدەغەدەکات\n5 شەممەی ڕابردوو حکومەتی بەرزایل ڕایگەیاند، ئاگرکردنەوە لە ئەمەزۆندا بۆ ماوەی 120 ڕۆژ قەدەغەدەکات، ئەمەش وەلامدانەوەی داواکاریی وەبەرهێنەرانی جیهانە کە لە کاولکردنی ژینگەی ئەمەزۆن نیگەرانن.\nئەم هەفتەیە بڕیارەکەی حکومەتی بەرازیل بەفەرمیی دەردەجێت.\nلەمیانەی کۆنفرانسی وەبەرهێنانی گریمانە ڕۆژی 5شەممە لەگەڵ چەندنین کۆمپانیای ئەوروپادا، جێگری سەرۆکی بەرازیل هاملتن مۆراو ئەم بڕیارەی راگەیاند. لەمابارەیەوە نامەی مۆرکراوی 29 کۆمپانیای خستەڕوو، هەندێکیان هەڕەشەی ڕاگرتنی وەبەرهێنان لەبەرازیلدا دەکەن ئەگەر بێت و داڕمانی ژینگە نەوەستێت.\nجانێت بیرجان سەرۆکی وەربەرهینانەکان لە KLP گەورە سنووقی مووچەی خانەنشینان لەنەرویج ووتی "ئەمە هەنگاوێکی گەشبینە، ئێمە پێویستمان بەبەردەوامی گفتووگۆ هەیە، بەهیواین هەموو دەرئنجامەکان بەکردار ببینین".\nوەبەرهێنەران ئاگاداری دەسەلاتی بەرازیلیان کردوە، ئەوان کاتێک پێوانەی ستراتیجی وەبەرهێنا لەبەرازیلدا دەکەن، چاودێریی ڕێژەی لابردنی دارستانەکان و ڕێگری لە ئاگرکەوتنەوە و جێبەجێکردنی یاسای بەرازیل تایبەت بەدارستان دەکەن.\nسەرۆکی بەرازیل جایر بۆلسۆنارۆ لەسەر ئاستی جیهان نارەزایی دژی ڕاگەێندرا، بەهۆی بەڵێنەکانی بەکردنەوەی دارستانە شێدارە فراوانەکانی ئامازۆن بۆ وەبەرهێنان و وەستانەوەی دژ بە دانانی هەندیک بەشی دارستانەکان بەپارێزراویی بۆ گەلی دێرینی ئەو ناووچەیە.\nلایەنگرانی ژینگە دەڵین، لابردنی دارستانەکانی ئامازۆن لە 11 ساڵی ڕابردوودا گەشتۆتە ئەوپەڕی. ژمارەیەک وڵاتانی یەکێتی ئەوروپا هەڕەشەی پەسەندنەکرندی ڕێکەوتنی بازرگانی ئازادیان کرد، ئەوەی بۆ ماوەیەکی زۆر لە گەڵ گروپی ولاتانی لاتیندا دانوستاندنی لەسەرکرا، کە بەرازیلیش دەگرێتەوە، ئەگەر بێت و هەڵوێستی بەرازیل نەگۆڕێت.\nمۆرارۆ ووتی بەرازیل تووشی ڕەخنەی ناڕەوا بۆتەوە و حکەمەتەکەی بۆلسۆنارۆ بەڕێوبەرایەتی ژینگەی بە کەموکووڕیەوە وەرگرتوە.\nبەرپرسانی بەرازیل ووتیان ئەوان کاردەکەن بۆ سەرکەوتن بەسەر ئەو وێنەیەی لەئێستادا بەرازیل هەیەتی، گوایە لەبارەی ئەمەزۆنەوە خەمخۆرنیە و دژ بەوانەیە دەیانەوێت لە کاولکاری ڕزگاری کەن.\nبەرنامەی زانست و تەکنەلۆجیا 13-07-2020


زایینی: ٢٢-٠٢-٢٠١٨ - هەتاوی: ١٣٩٦/١٢/٠٣ - ١٢:١٥ تاران قه‌باره‌ی فۆنت:\nکوردستان میدیا: کۆمەڵێک لە چالاکانی فەرهەنگی، مامۆستایانی زانکۆ و ئەدیب و شاعێرانی کورد لە شاری سنە ڕێزیان لە ڕۆژی جیهانی زمانی زگماکی گرت.\nبەپێی هەواڵی گەیشتوو بە ماڵپەڕی کوردستان میدیا، ڕێکەوتی ٢ی رەشەمە ناوەندی فەرهەنگی و کۆمەڵایەتی زاگرۆس لە شاری سنە بە بۆنەی رۆژی زمانی دایکی رێوڕەسمێکی تایبەت بەبەشداری دەیان کەس لە ئۆگرانی زمانی دایکی بەڕێوە چوو.\nبەپێی ئەم هەواڵە، لەو رێوڕەسمەدا بەڕێزان "دوکتور زاهید" مامۆستای زانکو، "عێرفان ساعدپەنا" مامۆستای زمانناسی، "دوکتور غەریب" دەروونناس، چەندین باسی سەرنجڕاکێشیان لە سەر گرینگی زمانی دایکی پێشکەش کرد؛ هەروەها شاعێرانی لاو، "ئازاد سەعدوڵاهی" و "سانع زەندی" بەم بۆنەوە چەند پارچە شێعریان خوێندەوە.\nلە نێوئاخنی ئەو رێوڕەسمەدا گروپی موسیقی منداڵان و چەند هونەرمەندێکی لاو سرود و گۆرانی تایبەت بەو رۆژەیان پێشکەش بە ئامادەبووان کرد.\nهەر لەم پێوەندییەدا روژی ۲ی رەشەمە چەند کەس لە چالاکانی فەرهەنگی و مەدەنی شاری سنە، بە نووسین و هەڵگرتنی پلاکارد چوونە بەردەرگای ناوەندی پەروەردە و بارهینانی شاری سنە و داکۆکیان لە خوێندن بە زمانی دایکی کرد؛ دواتر چوونە نێو ئیدارەی ئاماژەبۆکراو و داواکاری خۆیان گەیاندە بەرپرسانی ئیدارەی پەروەردە و بارهینانی پارێزگای سنە.


کەرکوک بەشێکە لە عێراق بە هۆی نەوتەوە. ئەمە سەرەتای کێشەکەیە، بۆ هەمیشە وەها دەمێنێتەوە. لە ساڵی ١٩١١ وینستۆن چرچڵ وەزیرێکی لاوی هۆم-ئۆفیس بو. بەشێک بو لەو گروپەی کە بە ئیکۆنۆمیست، یان ئابورییەکان دەناسران. ئەم گروپە بڕوایان وەهابو کە بەریتانیا دەبێت داهاتی لە خزمەتی ناوخۆدا خەرج بکات نەک لە هێزی سەربازیدا، چونکە هیچ مەترسی لە سەر نیە.\nبەڵام لە هاوینی ساڵی ١٩١١ روداوێک ڕویدا و دیدی چرچڵی لاوی گۆڕی. روداوەکە لە مێژودا بە قەیرانی ئاگادێر ناسراوە. ئاگادێر بەندەرێکە لە مەغریب، لە ئەدەبیانی ئەڵمانیدا بە پانثەرشپرنگ ناسراوە. بە کورتی ڕوداوەکە یەکێکە لە ئەو ڕوداوە زۆرانەی ململانێی هێزە گەوەرکانی ناو ئەوروپا، بەریتانیا، فەرەنسا لە گەڵ ئەڵمانیادا.\nئەو سەردەمە قەیسەری ئەڵمان ولیام بوو کە کەسێکی بەرباد و خراپ بو، هەموو ئەدەبیاتی ماکس ڤیبەر بۆ دژایەتی ئەوە. قەیسەر ولیام کەشتی هەناردە بەندەری ئاگادێر بۆ ئەوەی دۆخەکە هەڵبسەنگێنێت ئایا دەتوانێت هیچ بە دەست بهێنێت لە ئەفریقا. مەبەستم کۆڵۆنی کردنە.\nفەرەنسیەکان لە مەغریب بوون. ئەم ڕوداوە گەورە بوو لە ئەنجامدا بوو بە قەیرانێک. دەرئەنجامی ئەم ڕوداوە چرچڵ دیدی گۆڕی. دیارە ڕوداو بنەمای دیدی سیاسیە، هەرکەسێک بە مێژوی سیاسی ئینگلیزی بە ئاگابێت، وتەکانی هاڕۆلد ماکمیلانی لە بیرە لەمبارەوە.\nگۆڕینی دیدی چرچڵ ئەوەبو کە سوپائ بەریتانی بە تایبەتی هێزی دەریاوانی بەریتانی دەبێت بەهێز بکرێت. یەکێک لەو بنەمایانەی بەهێزبوون ئەوەبوو کە دەبێت سەرچاوەی وزە لە خەڵوزەوە بگۆڕدرێت بۆ نەوت. ئەم وەرچەرخانە کە پێشتر ئەڵمانەکان پێشەنگی بوون.\nبەڵام بەریتانیا کێشەی ئەوەی هەبوو کە ئەو سەردەمە نەوتی دەریای باکور دەرنەدەهێنرا و سەرچاوەی سەرەکی وزە ئەمریکا بوو. ئەمریکاش دژ بۆ ئیمپراتۆریەتی بەریتانی بوو. لە ڕوەوە دەکرێت لە هەوڵەکانی چرچل بنواڕن بۆ رازیکردنی ئەمریکا بۆ هاتنە ناو شەڕی جیهانیەوە.\nبەڵام سودی گۆڕینی سەرچاوەی وزە لە خەڵوزەوە بۆ نەوت زۆربوو. بۆیە بڕیاڕی لە سەر درا. دەستوبرد پرسی دابینکردنی ئاسایشی وزە هاتە ئاراوە. عێراق وەک وڵاتێکی خاوەن وزە، بە تایبەت لە کەرکوک بە سەرچاوەی وزە بینرا. ئەمە هۆکاری لکانی کوردستانی باشوربوو بە عێراقەوە، بە ریفراندۆمیکی تەزویر.\nئەم پاشخانە تەنها پاشخانی مێژویی نیە. بەڵکو میکانیزمیکە. بوونی عێراق بە دەوڵەت، پرۆسەیەکی خوێناوی ئاڵۆزی دڵڕەقی کوشندەیە، کە بەردەوام پیویستی بەوە بوو کە توندوتیژی بەکاربهێنێت بۆ ئەم ئامانجە.\nیەکێک لەو تێگەیشتنە هەڵانەی کە لە ئارادایە ئەوەیە کە کێشەی عێراق کێشەی ناسنامە یان کەلتور یان پەیوەندی نێوان پێکهاتەکانە. نەخێر ئەوە پرۆسەی دەوڵەتی عێراقیە کە کەلتور و خەڵکو شوناس دەکاتە سوتەمەنی لەم پێناوەدا خەڵک ئازوگوێ پێدەکات، خەڵک قڕ دەکرێن، جێگۆڕکێیان پێدەکرێت، دەکرێن بە خەڵكی تر و زۆر پرۆسەی تر.\nبۆیە کێشەی عێراق کێشەی پەیوەندی نێوان خەڵکەکان نیە، کێشەی هێزە. هێز لە پێناوی دروست بونی عێراق، کە لای هەر پێکهاتەیەک بە جۆرێکە. لە هەمانکاتدا کێشە باش یان خراپی ئەم و ئەو نیە، بەڵکو ئایا هێز چۆن پەیوەندی بەرهەم دەهێنێت. خەڵکەکان سەربەخۆنین لە چوارچێوەی عێراقدا کە پەیوەندیەکانیان بەرهەم بهێنن. بۆیە هەر هەوڵێک بۆ دروستکردنی پەیوەندی باش یان خراپ سودی نیە. ١٨ ی ئەم مانگە لە زانکۆی کۆرک بە زمانی ئینگلیزی لە کۆنفرانفراسێکدا باس لەم دۆخە دەکەم. هەروەها لە ڕوی تیوریەوە بۆچی پانتایی رەها، تیورەی هێنری لێڤیبفێر، نەهاتە ئاراوە.\nerritorial Identity Clashes O’Rahilly Building, Room 1.32 Chair:\nSites of Commemoration/Sites of Conflict in Cork City, 1905-1930 Tom Spalding, Technical University, Dublin\nKirkuk City: From Colonial to Postcolonial Violence Sardar Aziz, University College Cork\n‘Never again with Florence’: Identiy and Urban Image in Prato between subalternity and local pride Giulio Giovannoni, Università degli Studi di Firenze\nSites of conflict in Florence: A city divided? Silvia Ross, University College Cork\n1259 جار خوێندراوەتەوە


رۆستەم جهانگیری: هێزە کوردییەکان بەشێوەی چالاک لە مەیداندا نین، بۆیە لاوانی کورد روو لە داعش دەکەن\n٢٥ مەی ٢٠١٩ - ٠٤ جۆزەردان ١٣٩٨ - ١٤:٣٣ تاران\n١٣٩٣/١٢/٠٥ - ٢٤-٠٢-٢٠١٥ - ١٢:٤٧ تاران ١٣٦٥ قه‌باره‌ی فۆنت:\nئاژانسی کوردپا: رۆژی رابردوو پەیجەکانی سەربە داعش هەواڵی چوونی ژمارەیەک لاوی کوردیان لە کوردستانی ئێرانەوە بۆ نێو داعش راگەیاند.\nبەپێی راپۆرتی ئاژانسی هەواڵدەریی کوردپا، یەکێک لە پەیجەکانی داعش بڵاوی کردەوە؛ لەماوەی چەند رۆژی رابردوودا ١٨ کورد لە شارەکانی کوردستانی ئێرانەوە گەیشتوونەتە خاکی ژێر دەسەڵاتی داعش.\nئەو پەیجەی سەربە داعش ئاماژەی بەوەش کردووە، کە ٦ کەس لەو کوردانەی کە گەیشتوونەتە نێو داعش، ئامادەیی خۆیان بۆ کردەوەی "شەهادەتخوازی (خۆتەقاندنەوە)" دەربڕیوەو ناویان بۆ ئەو کردەوەیە "ئیستشهادییە" تۆمار کردووە.\nلە ماوەی دوو مانگی رابردووشدا ئاژانسی کوردپا بەپشت بەستن بە هەواڵنێرانی کوردپا لە شارەکانی مەهاباد و سەقز و هەروەها پەیجەکانی داعش، هەواڵی کوژران و چوونی زیاتر لە ٣٠ کوردی خەڵکی شارە جیاجیاکانی کوردستانی ئێرانی بۆ نێو داعش بڵاو کردەوە.\nرۆستەم جهانگیری، ئەندامی دەفتەری سیاسیی حیزبی دێمۆکراتی کوردستانی ئێران\nرۆستەم جهانگیری، لە وڵامی پرسیاری هەواڵنێری کوردپادا سەبارەت بەوەی کە نەبوونی هێزە کوردییەکان هەتا چەندە یارمەتیدەر بووە بۆ بەهێزبوونی رەوتی سەلەفییەتی جیهادی، رایگەیاند؛ لە ماوەی زیاتر لە ١٠ ساڵی رابردوودا سەلەفییەتی جیهادی لە کوردستان رووی لە گەشە کردووەو لەگەڵ ئەوەشدا هێزە کوردییەکان بەشێوەی چالاک لە مەیداندا دیار نین، هەر بۆیە یەکێک لە هۆکارەکانی چوونی لاوانی کورد بۆ نێو داعش، دەکرێ ئەم بێ چالاکییە بێت.\nئەو ئەندامەی دەفتەری سیاسیی حیزبی دێمۆکراتی کوردستانی ئێران گوتیشی؛ فشاری حکوومەتی ئیسلامیی ئێران و هەروەها بێزاریی خەڵک لەو رەوشە نالەبارەی ژیان و کۆمەڵگەی هەنووکەیی ئێران و بەتایبەت کوردستان، دەبنە هۆکاری چوونی لاوانی کورد بۆ نێو داعش.\nجهانگیری، وێڕای ئاماژەدان بەوەیکە پرسی چوون بۆ لاوانی کورد بۆ نێو داعش لەوەی کە هەیە، گەورەتر دەکرێتەوە، رایگەیاند؛ هەر رەوتێکی سیاسی و ئایدیۆلۆژی کە دێتە مەیدان لایەنگر بۆخۆی کۆدەکاتەوە و بەپێی سروشتی کۆمەڵگەش کۆمەڵە خەڵکێک روویان تێ دەکەن، بەڵام ئەوە بەو مانایە نییە کە رەوتی سەلەفی بتوانێ ببێتە بەدیلێک بۆ ئەحزابی نەتەوەیی.\nئەو ئەندامەی دەفتەری سیاسیی حیزبی دێمۆکرات لە وڵامی هەواڵنێری کوردپادا سەبارەت بە هەڵوێستی حیزبەکەی لەسەر مەسەلەی سەلەفیەتی جیهادی لە کوردستان، ئاشکرای کرد، کە ئەو پرسەیان لە کۆمیتەی ناوەندیدا هێناوەتە بەر باس و لە داهاتوودا بە ئاشکرا هەڵوێستی خۆیان لەو بارەیەوە رادەگەیەنین.


ئۆتۆمبێلێکی نوێ بۆ بەرپرسانی باڵای رووسیا تەرخان دەکرێت.\n2018-01-28 [05:39 AM]\nبەگوێرەی راپۆرتی سپۆتنیک، دەنیس مانتۆرۆف وەزیری پیشەسازی و بازرگانی رووسیە گوتی: کۆتایی مانگی فێبریە و دەستپێکی مانگی مارس ئۆتۆمبێلێکی نوێی لە جۆری ((کارتژ)) رادەستی بەرپرسانی باڵای رووسیە دەکرێت، ھەروەھا ناوبراو گووتی: بوودجەی تەرخان کراوی ئەم پرۆژەیە ١٢.٤ ملیارد روبلە.\nمەبەستی ئەم پرۆژەیە بەکارھێنانی ئۆتۆمبێلی رووسیە لە جێگەی ئۆتۆمبێلی ووڵاتانی تر.باسی ئەوە دەکرێت لە ئێستادا دروست کردنی ئەم ئۆتۆمبێلە تەواو بووە و لە قۆناغی چارەسەرکردنی کەم و کورییەکانی ئەم ئۆتۆمبێلەن ئەگەر ھەر کەم و کوریەکی ھەبێت و ئەمە زیاتر لە یەک مانگی پێویستە. چاوەروان دەکرێت لە وەرزی بەھار ئەم ئۆتۆمبێلە ئامادە بێت. دەگوترێت دەزگاکانی ئەمنی فیدرالی رووسی زووتر لەم ماوەیە ئەم ئۆتۆمبێلەیان رادەست دەکرێت.\nیەکێک لە پلانەکانی رووسیا بۆ ئەم ئۆتۆمبێلە ئەوەیە کە جگە لە بەرپرسانی باڵا و دەسەڵاتدارانی رووسی، بڕیار وایە وەک ئۆتۆمبێلێکی تایبەت بە رووسیا دیاری بکرێت و لە داھاتووشدا لایەنگرانی ئەم ئۆتۆمبێلە لە تەواوی جیھان دەتوانن ببنە خاوەنی ئەم ئۆتۆمبێلە.\nئەم هەواڵە 82087جار خوێندراوەتەوە


ژیان | کولتوور | نەوەی ئەنتەرنێت: ڕۆمانسیەت و سێكس\nنەوەی ئەنتەرنێت: ڕۆمانسیەت و سێكس\n2020-11-23 | 354 جار خوێندراوەتەوە\nجەبار جەبار غەریب\nچۆن نەوەكان دابەشدەكرێن؟ سنوری نەوەیەك لەگەڵ نەوەیەكی دیكە چۆن دیاری دەكرێت؟\nلێكۆلەران بە زۆر شێوە نەوەكان دابەشدەكەن، زۆرترینیان بە هۆی زەمەنەوەیە. بۆ ئەوەش زۆر ڕێنمایی زانستی لەبەر چاودەگرن. من تەنها بە هۆی كەلوپەلی بەكارهاتوو، یان ئەو ئامێرانەی دەبنە سیمای نەوەكە، هەرچەند ئەو جۆرە دابەشكردنە هێڵێكی سور لە نێوان نەوەیەك و نەوەیەكی دیكە ناكێشێ، لەو دابەشكردنەدا هاتنە ئارای نەوەیەك مانای لە ناوچوونی نەوەی پێش خۆی نادات.\nتاكە بنەما كە پشتی پێدەبەستم، كاریگەری و كارا بوونی نەوەیەك و پاسیڤكردنی نەوەی پێش خۆیەتی. واتا ئێستاش نەوەی كیسە تووتن ماوە، بەڵام هیچ كاریگەریەكی بەسەر كۆمەڵگەوە نەماوە، لە چالاكیەكانی كۆمەڵگەدا ڕۆڵێكی گرینگی نییە.\nدەشێ دوو نەوە، بەپێی ئەو دابەشكاریەی من، هاوشان لە زەمەنێكدا هەبن و ژمارەشیان لێكنزیك بێت. لەو كاتانەدا من زەمەنەكە بە زەمەنی نەوە تازەكە دادەنێم. ئەوەش لەسەر ئەو باوەڕەی كە داهاتوو هی ئەوانە.\n- ئێستا نەوەی كتێب ماوە، كارایە، بەرچاوە، شەڕ لەسەر مانەوەی دەكات، ترسی هەیە.\n- نەوەی ئەلیكترۆن هەیە، پانتاییەكی زۆری لە ماڵ و شوێنە گشتیەكان داپۆشیوە، شەڕیش لەسەر هیچ ناكات، هیچ ترسێكیشی نییە.\n- نەوەی كتێب ئیعتیبارێكی گەورەی كۆمەڵایەتی هەیە، دنیا شانازی پێوە دەكات.\n- نەوەی ئەلیكتڕۆن ئیعتباری كۆمەڵایەتی دروست نەكردوە، بە گومانەوە سەیر دەكرێت.\n-هەموو ڕستەیەك كە باسی نەوەی كتێب بكات لە ڕتافی ڕابردوو دایە.\n- ئەو ڕستانەی لە نەوەی ئەلیكتڕۆن دەدوێن دەلالەتی داهاتوویان تێدایە.\nنەوەی ئەلیكتڕۆن چۆن بناسینەوە؟\n- نەوەی ئەلیكتڕۆن ئامێرێكی بەدەستەوەیە، بچووك، تەنك، شاشەدار. چی لە ناو ئەو ئامێرەدایە گرینگ نییە، گرینگ ئەوەیە چی دێتە سەر شاشەكە.\n- نەوەی ئەلیكتڕۆن پەیوەندییەكی هەوایی لەگەڵ تەواوی دنیادا هەیە، بێ ئەوەی تەواوی دنیا بتوانن ئەو ناڕەحەت بكەن و ببنە میوانی و چایەكی لا بخۆنەوە.\n- ئەو شاشەیە ڕەنگدارە، پڕ جوڵە و زانیارییە.\n- پڕ زانیاری وەك كتێب، كتێبێكی قسەكەر.\n- هەر لەشوێنی خۆتەوە دەتوانی بیگۆڕی.\n- ئەداتی سەرەكی لێكتێگەیشتنیان ( مەبەست زمان، لوغە) نییە، بەڵكو هێما و وێنە و جوڵەیە. ئەو هێما و ئیمۆجی و جوڵانەی كە ڕێكەوتنێكی گشتیان لەسەر هەیە، نزیكەی هەموو نەتەوەكان دەیان ناسن و تێیاندەگەن.\nتێگەیشتنی نەوەی پێشوو لە نەوەی ئەنتەرنێت:\n- نەوەی پێشوو خۆی بە پارێزەی هەموو بەها كۆمەڵایەتی و ئینسانی و نەتەوەییەكان دەزانێ. وەك ئەو كارێكتەرە دەچێ كە پێیوایە بەبێ ئەوان ژیان ناسوڕێ و هەموو شتێك لە دەست دەچێ، لە هەندێك شوێندا خۆیان بە (نەوەی ئاڵتونیش) ناودەبەن. وینستۆن چرچل قسەیەكی هەیە، دەشێ تاڕادەیەك بەكەڵك بێت ” گۆڕستانەكان پڕن لەو كەسانەی كە پێیان وابوو دنیا بێ ئەوان ناسوڕێ“ نەوەی ئاڵتونیش پێیوایە بەهایەكان بەبێ ئەوان لە ناودەچن و نامێنن.\n- نەوەی ئاڵتونی پێیوایە نەوەی ئەلیكتڕۆن و ئایپاد، تێگەیشتنێكی ڕووكەشیان بۆ ژیان هەیە. لە هیچ شتێك ورد نابنەوە و زانیارییان نیە، نازانن پایتەختی مۆزەمبیق كوێیە و هۆشیمینا ناناسن و تایەیەكیان پێ پەنچەر ناكرێ.\n- سورن لەسەر ئەوەی نەوەی ئایپاد بەها نەتەوەییەكان نا ناسێت و جلوبەرگی نیشتیمان بەلاوە گرینگ نیە. خواردنە خۆماڵیەكان ناخۆن و تام نەزانن.\n- نەوەی ئاڵتونی پێیانوایە ئەوە نەوەیە هەرزەكارن ( كەتەمەنیان سەد ساڵیش بێت)، ژن ناناسن و ڕۆمانسەتی بەلایانەوە گرینگ نیە، ئەگەر ئاوڕ لە یەكتریش بدنەوە تەنها بۆ پەیوەندییەكی كاتییە.\nپەیامی نەوەی ئەلیكترۆن:\n- نەوەی ئەلیكتڕۆن هەرگیز وەڵامی ئەو ڕایانەی سەرەوەی نەداوەتەوە و بە جدی وەرینەگرتوون، وەك بڕوبیانوو یان قسەوقسەڵۆكی بن دیوار سەیریان دەكات، سەرقاڵی بەسەربردنی ڕۆژەكانی خۆیەتی.\n- نەوەی ئامێرە ئەلیكتڕۆنیەكان پەنجەی بە دوگمە و كیبۆرد ڕاهاتووە، حەزدەكات لە هیدفۆن گوێ لە فیلم و گۆرانی بگرێت.\n- بەشێكی زۆر لەو كەپتەی نەوەی ئاڵتونی هەیبوو، هی ئەو بێبەشیە قووڵەی بوو لە ژن و تێكەڵ نەبوون، خەیاڵكردن بەسەر دیمەنێكی كتێبەوە، كە نەوەی ئەلیكتڕۆن ئەو چەپاندنەی نیە و هەر لەمەوەنێكی زووەوە هەموو دیمەنە حەرامەكان دەبینێ.\n- راستە لە جلپۆشیندا گەڕانەوەیەك هەیە و كەس مینیژۆپ لە پێ ناكات، وەك نەوەی ئاڵتونی ڕیكپۆش نین، جوانی جەستە شاردراوەتەوە، بەتایبەتی لە فەرمانگە و شوێنە گشتیەكاندا، باڵاپۆش جێگای گرتۆتەوە و زۆرجاریش باڵاپۆشییەكی ناشیك و شێواو، بەڵام دەرگای تێكەڵبوونی گەنجانی دانەخستووە، بەپێچەوانەوە گەنجان بە هەموو گرووپەكانیانەوە لە ڕووی سێكسییەوە بە ڕووی یەكتردا كراوەترن، تێكەل بوونەكانیان كەمتر لە ڕۆمانسیەت نزیك دەبێتەوە و زیاتر وەڵامدەرەوەی فیزیكی و جەستەیی یەكترن. لەپەیوەندی ڕۆمانسیدا، كە ڕووخساری خۆشەویستی نەوەی ئاڵتونییە، دوورترین خاڵی لێكنزیك بوونەوە ماچێكی سەری كۆڵان، یان دەستگرتن و ئامێزێك بوو. نەوەی ئەلیكتڕۆن تاقەتی ئەو هەموو ڕستە دوورودرێژانەی ڕۆمانسیانەی نییە، هەر لە بەرانبەر ئایپاد یان مۆبایلەكەی دەچێتە قوڵای پەیوەندییەوە و كە یەكتریش دەبینن، زۆر نهێنی جەستەی یەكتر شارەزان.\n- ئەوەی نهێنییە یان غەدرە ئەوەیە نەوەی ئایپاد نەوەیەكی ڕووكەش نیە، بەڵكو ئەو باهایانەی لای نەوەی ئاڵتونی گرینگن لای ئەو، هێندە پێویست نین، جگە لەوە لەگەڵ وردەكاری ژیانی خۆی و ئامێرەكانی بەردەستی زۆر وردە، قوڵبوونەوەیەكی سەیری هەیە، بەناو دەوروبەردا خۆیدا، لەبەر ئەوەی دەزانێ كاریگەری لەسەر ناوەكەی پێش خۆی نابێ كە هەتا ئێستا بەدەسەڵاتە، بۆیە بێدەنگی لێدەكات و فەرامۆشیشیان دەكات.\n- لە بیست ساڵی داهاتوودا ئەو نەوە ئەلیكترۆنییە، دەكەوێتە پەراوێزاوە و چونكە نەوەییەكی تازەدێت و ئامێر و بیركردنەوەی تایبەت بەخۆی لەگەل خۆی دێنێت، نەوەی ئایپادیش جگە لەدووبارە بڵاوكردنەوەی ئەم وتارە ە بڵاوكردنەوەی جارێكی دیكە چارەیەكی دیكەی نابێ.


فڕۆكە جەنگییەكانی توركیا قەندیل بۆردومان دەكەن – تۆڕی میدیایی خەڵک\nفڕۆكە جەنگییەكانی توركیا قەندیل بۆردومان دەكەن\n2019/11/15 - 5:27 PM\nفڕۆكە جەنگییەكانی سوپای توركیا ئەمڕۆ بۆ ماوەی چەند كاتژمێرێك شاخی قەندیل-یان بۆردوومان كرد، هێشتا هیچ لەبارەی زیانەوەكانەوە نەزانراوە.\nئێوارەی ئەمڕۆ هەینی 15-11-2019 فڕۆكە جەنگییەكانی سوپای توركیا بۆ ماوەی 3 كاتژمێر بۆردومانی بناری قەندیل-یان كرد.\nبە پێی زانیارییەكان، هێشتا بۆردومانەكان بەردەوامی هەیە، هیچ زانیارییەك لەبارەی زیانەوەكانەوە ئاشكرانەكراوە.\nبە بەردەوامی و بەبیانوی بوونی بارەگاكانی پارتی كرێكارانی كوردستان لە ڕێگەی فڕۆكەوە سوپای توركیا بۆردومانی بناری قەندیل لە باشووری كوردستان دەكات و بەهۆی بۆردومانەكانەوە زیان بەر هاووڵاتی سڤیلی ئەو ناوچانە دەكەوێت.\nوەزیری بەرگرى: سوپا و حەشد و پێشمەرگە پابەندی فەرمانەكانن


ڤیدیۆ... سەردانەكەی سەرۆكی فەرەنسا بۆ لای فەیروز و هۆكارەكەی\nدرەنگانێكی شەوی ڕابردوو ئیمانوێل ماكرۆنی سەرۆكی فەرەنسا سەردانی ماڵی گەورە گۆرانیبێژی عەرەب فەیروزی كرد لە بەیروتی پایتەختی لوبنان، ئەوەش لە چوارچێوەی دووەم سەردانیدا بۆ ئەو وڵاتە دوای تەقینەوە گەورەكەی مانگی رابردوو.\nسەرەتا بڕیاربوو ماكرۆن راستەوخۆ لە فڕۆكەخانەوە بچێتە ماڵی فەیروز لە ناوچەی ئەنتاڵیاس، بەڵام كاتژمێرێك درەنگتر گەشتە ئەو شوێنە، لەگەڵ گەشتنیدا جەماوەرێكی زۆر و چەندین كەناڵی راگەیاندن لەبەردەم ماڵەكەدا وەستابوون.\nسەرۆكی فەرەنسا لەگەڵ وەفدە یاوەرەكەیدا چونە ماڵەكە، بەڵام رێگە بە هیچ كەناڵێكی راگەیاندن نەدرا بچێتە ژورەوە و وێنە بگرێت، بۆیە كۆبونەوەكە و گفتوگۆی نێوانیان بەشێوەیەكی تایبەت و نهێنی مایەوە.\nدوای كاتژمێرێك و 15 خولەك ئیمانوێل ماكرۆن هاتە دەرەوە و جەماوەر و كەناڵەكانیش چاوەڕێی وەتەكانیان دەكرد، بەڵام ئەو تەنها داوای كرد هەمووان دەمامك ببەستن بە مەبەستی خۆپارێزی لە ڤایرۆسی كۆرۆنا.\nدواتر سەرۆكی فەرەنسا لەلێدوانێكیدا لە كەناڵی جەدیدی لوبنانی راگەیاند: "چاوپێكەوتن لەگەڵ فەیروز زۆر پڕ چێژبوو، من لەمێژە بەئاواتی بینینی ئەوەوەم، چونكە ئەو هێمای خۆشەویستی و ژیانە، گۆرانی (لبیروت) تایبەتمەندترین گۆرانییە لەلام".\nسەبارەت بە جۆر و بابەتی گفتوگۆكەی نێوانیان، ئەو سەرۆكە ئاماژەى بەوە كردووە، كە ئەوە تایبەت بووە و بۆی نییە لێدوانی لەبارەوە بدات، ئەوەش لەسەر خواستی ئەو خێزانە، باسی لەوەش كردووە فەیروز ئەفسانەیەكە و لای فەرەنسییەكانیش پێگەیەكی تایبەتی هەیە.\nبەپێی زانیارییەكان ئیمانوێل ماكرۆن لەو سەردانەدا میدالیای جوقەی بە فیروز بەخشیوە كە باڵاترین میدالیای فەرمی رێزلێنانە لە فەرەنسا و ساڵی (1802) لەلایەن ناپلیۆنەوە داهێنراوە.\nلای خۆیەوە ئەو ئەستێرە بەناوبانگەی لوبنان تابلۆیەكی هونەری گەورەی پێشكەشی ماكرۆن كردووە، چەند كەسێكیش لە یاوەرانی ئەو سەرۆكە لەكاتی جێهێشتنی ماڵەكە بینراون كە تابلۆكەیان پێبووە و لەپارچەیەك قوماشەوە پێچراوە.\nئیمانوێل ماكرۆن، پێش سەردانەكەی ئەوەى ئاشكراكرد، كە بۆ خواردنەوەی قاوەیەك دەچێتە لای فەیروز و ماوەیەك لە ماڵەكەی دەمێنێتەوە، ئەوەش دەنگدانەوەیەكی زۆری لێكەوتەوە.\nفەیروز ساڵی (1935) لە بەیروت لەدایكبووە، لە کۆتایى ساڵانى چلەکان دەستی بە ئەنجامدانی كاری هونەری كردووە، خاوەنی زیاتر لە (800) گۆرانی و چەند فیلم و شانۆگەرییەكە، بەیەكێك لە ناسراوترین ئەستێرەكانی عەرەب دادەنرێت و لەسەر ئاستی جیهانیش خاوەنی ناوبانگێكی زۆرە.\n1738 جار خوێندراوەتەوە


ناوداران و زاراوه‌كان، له موزیكی ڕۆژئاوادا\n8/9/2019 - 11:20\nده‌نگی گۆرانی SONGS TONES\nرێككه‌وتن هه‌یه له‌سه‌ر دابه‌شكردنی ده‌نگی تایبه‌ت به‌گۆرانی وتن بۆشه‌ش جۆری ده‌نگ. ده‌نگه‌گانی ئافره‌تان و مندالان له‌ترۆپكی ده‌نگه به‌رزوتیژه‌كانن،له‌سه‌ره‌وه بۆ خواره‌وه به‌و شێوه‌یه: سوپرانۆ، میزیۆسوپرانۆ، ئالتۆ.\nده‌نگی پیاوانیش به‌وشێوه‌ی خواره‌وه‌یه : تینۆر، باریتۆن، باص. دابه‌شكاریه‌كی دیكه‌ی جۆریش بۆ ده‌نگ هه‌یه له‌بابه‌تی پیشه‌ییدا به‌كارده‌هێندرێت .مه‌به‌ست ئه‌و شێوه دابه‌شكاریه‌ی خواره‌وه‌یه : سوپرانۆی درامی،سوپرانۆی شاعیری، تینۆری پاله‌وانیه‌تی، تینوری لیریكی، باسۆباریتۆن ... هتد .\nدارشتنه‌وه‌ی شێوازومۆرك (پارافریز PARSPHRASE )\nئه‌و گوزارشته‌ی كه به‌درێژایی چاخه‌كان له هونه‌ری موزیكدا به‌كارهاتووه. كه به‌مانای ئه‌و گۆرانی و موزیكانه دێت به شێوازی ( ئیرتجال و له خۆرا ) ده‌ژه‌ندرێن و قۆناغ به قۆناغ سه‌رله‌نوێ به ده‌ستكاری هونه‌ریه‌وه دووباره داڕێژراونه‌ته‌وه.\nئه‌و بیرۆكه‌یه زیاتر له سه‌ده‌كانی ناوه‌راستدا گه‌شه‌ی سه‌ندو،له‌دارشتنه‌وه‌ی شێوازو مۆركی گۆرانیه‌كانی كه‌نیسه به‌دیهات وجێبه‌جێكرا . له‌لایه‌كی دیكه‌وه تائێستا كاری گۆڕانكاری ودووباره‌دارشتنه‌وه‌ی دانراوه‌وه‌كانی موزیك،له‌سه‌ده‌كانی نۆزده‌و بیستی زاینی درێژه‌یان هه‌یه، كۆمه‌لێك كاری موزیكی هه‌ن ئه‌و كه‌وتۆته‌به‌ر ئه‌وجۆره له دارشتنه‌وه یه .\nده‌نگی به‌هاری SPRING SOUNDS\nناونیشانی سه‌مایه‌كی ڤالسه،موزیكه‌كه‌ی یوهان شتراوسی(كوڕ)دایناوه،به‌ژماره‌ی پۆلێنكراوی (410 OP. ) ساڵی 1881ز.\nله عه‌ره‌بیه‌وه: :نایف شێخانی


ئەو دوو ڕووداوەی سەرەوە پێویستیان بە خۆێندنەوەیەکی نۆێ لە ڕوانگەی پێوەندی "زانست" و "هەستی بەرژەوەندی" لە لایەن هێزەکانی سیاسییەوە هەیە، کە خۆی دەبێتە بە هۆکارێک بۆ بەرزکردنەوەی دوو خاڵی جیاواز. یەکەم، ئەو دوو ڕووداوە سەنگێکیترو پێوەرێکیتر بوو بۆ سەلماندنی ئەو ڕاستییە کە "بەشەکانی جیاوازی کوردستان لە ئاستی جیاوازی پێگەیشتوویی سیاسی و کۆمەڵایەتیدان". لەوان، سێ پارچەیان پلەیەکی بەرزیان هەیە ومخابن ڕۆژهەڵات لە ناو ئەو سێ پارچەیەدا نیە. هۆکارەکەی دەگەڕێتەوە سەر ئەوە کە سازەکانی ڕۆژهەڵاتی لە سەر ئەو ڕێبازەی کە وڵامدەرەوەی پێداویستییەکانی هەنووکەیی بێت نین، ئەو پێداویستییانەی کە دەگمەنی دۆخی هەنووکەیی لە ڕۆژهەڵاتی ناوین، تاریف دەکەن. هۆکاری ئەوەیان چیە؟ دیارە بە فرەشێوازی دەکرێ ئەو پرسیارە بخەینە بەرباس بەڵام بابەتێک لەو پەراوێزەدا دەتوانێ "فێربوونی هەڵە" واتە چەوتە زانی بێت، دەتوانێ خۆێندنەوەی هەڵە لە ڕاستییەکان بێت، ... هتد. ئەوەی مسۆگەرە، هەرچی کە بێ "هەڵە"ی تێدایە.\nدووهەم خاڵ بە ڕای نووسەر، بۆ جاریکیتر ئەو ڕاستییە سەلماند کە "خۆت دەبێ شتێک بی تا خەڵک بە ڕبەت بپێوێ". زۆرینەی سازەکانی سیاسی ڕۆژهەڵات بە کردەوە، چەشنێک لە پاشکۆیی ئۆپۆزیسیۆنی ئێرانیان تێدا بەدی دەکرێ، هەر چەند لە گفتماندا شێوازێکیتر دەنوێنن. یێکێتی نەتەوەیی، پێوەرێکە بۆ هەڵسەنگاندنی ئەو پۆستوولاتە. یێکێتی نەتەوەیی بە زەرەری چ لایەنێکە؟ تەنیا داگیرکەر! هێزەکانی داگیرکەر وەک جنۆکە و بیسمیللا لەو کەرەستەیە دەسڵەمێنەوە. کەواتە هەڵکەوت و دیاردەی لەو جۆرە، کاتێک کە ڕۆڵەکانی کورد گیانیان لە سەر پەتی سێدارە بەخت دەکەن، خۆی ئامرازێکی گرینگە بۆ گەیشتن بە کەرەستەی گرینگتر، واتە یێکیتی نەتەوەیی. یێکێتی نەتەوەیی ئامانج نیە، کەرەستەیە کە دەتوانێ نەتەوەی کورد بۆ گەیشتن بە ئامانجەکانی یارەمەتی بدات.\nلێکدانی ئەو دوو خاڵەی سەرەوە دەتوانێ بەڕای نووسەر، بیری مرۆڤ پەرەوازەی قووڵایی مینیاتۆری کۆمەڵایەتی سیاسی کوردستان بکات. بە هۆی ئەوە کە داگیرکەر لە یێکگرتوویی کوردان دەسڵەمێتەوە، کەواتە ئێستا باشترین کاتە بۆ پێکهێنانی یێکێتی، جا بە هەر شێوازێکی دەبێ بڵا ببێ! پاشان کە ئەوانیتر بخوازن بەشداربن، ئەوسا دەکرێ ئاڵوگۆڕ لە بناخەی دامەزراو پێک بێت .ئایا جگە لە داگیرکەر، کەس لەو "پێشنیارە" زەرەرمەند دەبێت؟ بڵا پرسیارەکە هەڵگێڕینەوە، ئایا جگە لە نەتەوەی کورد ودۆستانی، کەس لەو پێشنیارە قازانج دەکات؟


باشترین فیلمەکانی نیکۆلاس کەیج\n17/5/2020 02:05 PM\nنیکۆلاس کەیج یەکێک لە ئەستێرە بەناوبەنگەکانی هۆلیوودە و تا ئێستا لە 100 فیلمدا رۆڵی گێڕاوە. کەیج لە ماوەی 38 سال ژیانی پرۆفیشناڵی خۆیدا توانیویەتی خەڵات و شانازییەکی زۆر دەستەبەر بکات کە لە ناویاندا خەڵاتی ئۆسکار و خەڵاتی گۆڵدن گلابیش دێنە بەرچاو. لەدرێژەدا لەسەر چەند فیلمی ئەم ئەکتەرە خوێنشیرینە لەنگەر دەگرین.\nکاتی بڵابوونەوە: 1987\nخاڵ لە IMDB: ٧.٣\nنیکۆلاس کەیج لە کۆمیدی-درامی Raising Arizonaـدا زۆر جیاواز دەرکەوت. ئەو لەم فیلمەدا رۆڵی دزێکی بەئەزموون دەگێڕێت بە ناوی "های" کە پاش هاوسەرگیری لەگەڵ ژنە پۆلیسێک تێدەگا لە ناتوانێ مناڵی ببێت. "های" و هاسەرەکەی بە هۆی پێشینەی خۆی ناتوانن سەپەرشتی مناڵانی دیکە بگرنە ئەستۆ و هەر بۆیە ناچارن یەکێک لە مناڵەکانی بازەرگانی بەناوبانگی شار بدزن.\nکاتی بڵابوونەوە: 1995\nخاڵ لە MIDB: ٧.٥\nفیلمی Leaving Las Vegas گوڵی سەر سەبەتەی فیلمەکانی کەیجە. ئەو لەم فیلمەدا بە دەورگێڕانە سەرسوڕهێنەرەکەی توانی خەڵاتی گۆڵدن گلاب دەستەبەر بکات و بۆ یەکەم جاریش ببێت بە بەربژێری خەڵاتی ئۆسکار. لەم فیلمەدا فیلمنامەنووسێکی شکەسست‌خواردوو کە بە هۆی گیرۆدەبوون بە کحولاتەوە ئەوەی هەیەتی و نییەتی لەدەستی داوە، دەڕوا بۆ "لاس ڤێگاس" بۆ ئەوەی کۆتایی بە ژیانی بهێنێت، بەڵام پاش ئاشنایی لەگەڵ ژنێکی جوان و گەنج بە ناوی "سرا" و بیستنی قسەکانی واز لە بڕیارەکەی دەهێنێت.\nکاتی بڵابوونەوە: 1996\nخاڵ لە MIDB: ٧.٤\nئیکس هامل (ئەد هاریس) یەکێک لە فەرماندەکانی سوپایە کە بۆ دەربڕینی ناڕەزایی خۆی بەنیسبەت بڕیارە بەرپرسانی حکومەت، بەتەمایە بە مووشەک هێرش بکاتە سەر سانفراسیسکۆ. ئەو و هاوڕێکانی پاشان هێرش دەکەنە سەر زیندانی "ئالکتراز" و زیاتر لە ٨٠ گەشتیار دەستبەسەر دەکەن. دواتر بەرپرسان وڵات داوا لە کیمیازانێکی شارەزا (نیکۆلاس کەیج) و تاوانبارێک کە جارێک لە زیندانی ئالکاتراز رایکردووە (شان کانری) دەکەن کە دزە بکەن ناوە زیندانەکە و بۆمبەکان پووچەڵ بکەنەوە. تاشەبەرد/ The Rock یەکێک لەو فیلمانەیە کە تەنانەت یەک چرکە ناتوانی چاوی لەسەر هەڵگریت.


Job 41 APSD-CEB – ئەیوب 41 KSS | Biblica\nJob 41 APSD-CEB – ئەیوب 41 KSS\n1«ئایا دەتوانیت لیڤیاتان41:1 گیانلەبەرێکی گەورەیە لەناو دەریا دەژیێت. بە قولاپ ڕاو بکەیت،\nیان زمانی بە گوریس ببەستیتەوە؟\n2ئایا دەتوانیت ئەڵقە بخەیتە لووتی\nیان شەویلاکی بە لووتەوانە بسمیت؟\n3ئایا زۆر لێت دەپاڕێتەوە\nیان بە نەرمی قسەت لەگەڵ دەکات؟\n4ئایا پەیمانت لەگەڵ دەبەستێت\nکە بە درێژایی ژیانی بیکەیت بە کۆیلەی خۆت؟\n5ئایا وەک چۆلەکە یاری لەگەڵ دەکەیت\nیان بۆ کچە منداڵەکانت دەیبەستیتەوە؟\n6ئایا ڕاوچییەکان کڕین و فرۆشتنی لەسەر دەکەن\nیان لەنێو بازرگانەکان دابەشی دەکەن؟\n7ئایا پێستی پڕ دەکەیت لە ڕم و\nسەریشی پڕ لە تیر؟\n8دەستت لەسەری دابنێ و بیر لە جەنگ بکەرەوە،\nجارێکی دیکە دووبارەی ناکەیتەوە!\n9هیواخواستن بۆ گرتنی پووچە،\nهەر بە بینینی دەتۆقێت.\n10کەسێک نییە ئەوەندە ئازا بێت بەخەبەری بهێنێت،\nئیتر کێ هەیە لە ڕووی مندا بوەستێت؟\n11کێ شتێکی پێم بەخشیوە تاکو من بیدەمەوە؟\nئەوەی لەژێر هەموو ئاسمانە هی منە.\n12«بێدەنگ نابم لە باسکردنی ئەندامەکانی جەستەی لیڤیاتان و\nلە ڕاگەیاندنی هێزی و لە جوانی ئاکاری جەستەی.\n13کێ دەتوانێت پێستەکەی دابماڵێت؟\nکێ دەتوانێت هەردوو لای سپەرەکەی ببڕێت؟\n14کێ دوو شەویلاکی دەمی دەکاتەوە؟\nڕیزی ددانەکانی ترسێنەرە.\n15پشتی بە ڕیزێک قەڵغان داپۆشراوە،\nبە پتەوی بەیەکەوە بەستراوە؛\n16بە شێوەیەک پێکەوە نووساون کە\nتەنانەت با بە نێوانیاندا ناڕوات.\n17هەریەکەیان بەوی تەنیشتیەوە نووساوە؛\nپێکەوە بەستراون لێک نابنەوە.\n18کە دەحیلێنێت بروسکەی ڕووناکی دەدات؛\nچاوەکانی وەک گزنگی بەیانن.\n19لە دەمیەوە بڵێسەی ئاگر دێتە دەرەوە،\nپریشکی ئاگری لێ دەبێتەوە.\n20لە کونە لووتییەوە دووکەڵ هەڵدەستێت،\nهەروەک سووتانی قامیش لەبن مەنجەڵێکی لە کوڵ.\n21هەناسەی خەڵووز دادەگیرسێنێت،\nگڕیش لە دەمیەوە دەڕژێت.\n22هێزەکەی لە ملیدایە،\nلەبەردەمی هەڵوەستەی لێ دەکەن.\n23گۆشتەکەی قەدقەد پێکەوە نووساوە،\nبەسەر لەشیدا داڕێژراوە و ناجوڵێتەوە.\nبە جەرگ و چاونەوترسە.\n25کە هەڵدەستێت بەهێزان دەتۆقن،\nلە ترسی خۆڕاتەکاندنەکەی پەنا دەگرن.\n26شمشێری بەر دەکەوێت بەڵام نایپێکێت،\nنە ڕم و نە تیر.\n27ئاسن لەلای وەک کا وایە،\nبڕۆنزیش وەک داری کلۆر.\n28تیری کەوانەکان نایبەزێنن؛\nبەردی بەردەقانییەکان بەلایەوە وەک پووشن.\n29گورز لەلای وەک کایە؛\nبە ڕاوەشاندنی ڕم پێدەکەنێت.\n30ژێری پارچە گۆزەی تیژە،\nجەنجەڕ بەسەر قوڕدا ڕادەکێشێت.\n31وا دەکات قووڵایی وەک مەنجەڵ بکوڵێت،\nدەریا وەک هیزەی زەیت لێ دەکات.\n32لەدوای خۆی هێڵێکی سپی درەوشاوە بەجێدەهێڵێت،\nشەپۆلەکان وەک پرچی سپی لێ دەکات.\n33لەسەر زەوی هاوشێوەی نییە،\nبۆ نەترسان دروستکراوە.\n34بە سووکییەوە تەماشای لووتبەرزەکان دەکات؛\nپاشای هەموو لەخۆباییەکانە.»\nKSS : ئەیوب 41


هەرێم‌و کێشەی ناڕۆشنی گوتارو بەمەرجەعکردنی ناچاریی دەستور\nلەوڵاتێکدا کە کلتوری دەستورسالاری تێدانیە، دەستور بەڵگەنامەیەکی یەدەگەو لەهەندێ کاتی پێویستدا و لەڕوانگەی بەرژەوەندییەکانی خۆیان وقەڵسکردنی نەیارە سیاسیەکانیان و لاوازکردنی پێگەیان و پاساودانی شەڕەکانیان، سیاسیەکان پەنای پێ دەبەن. لەم دۆخەشدا دەقەکانی بەپلەی یەکەم هێز ڕاڤەیان دەکات نەك دامەزراوە دەستوریەکان. باهەندێ جاریش ببنە ڕوپۆشی هێزەکە. ئەم لێکدانەوە بۆعێراق و هەرێمیش ڕاستە.\nهەرێم دوای ١٦ی ئۆکتۆبەرو دەرهاویشتەکانی ڕیفراندۆم و کەوتنە بەرهەڕەشەی جددی قەوارەی هەرێم، دروشمی پەنابردنە بەر دەستوری و بەمەرجەعکردنی بۆبەلاداخستنی کێشەکان و دیاریکردنی ئەرك و مافەکان بەرزکردەوە. واتە لە دۆخی لاوازی و لەناچاریدا پەنای بۆ دەستورو بە مەرجەعکردنی بردووە. پەنابردنەکەش بۆبیرهێنانەوی کۆمەڵگەی نێودەوڵەتی بوو کە شتێ هەیە بەناوی قەوارەی دەستوری هەرێم و پێویستە بیپارێزن .\nهەروەها بۆ وەستاندنی هێرش و فشارەکانی بەغداو نیازپاکی نیشاندان وسنوردارکردنی داڕوخانەکان بوو، کەناهاوسەنگی هێزو لێکهەڵوەشاوەیی دۆخی نێو خۆ هێنابویە کایەوە. گوتارەکە لەجەوهەردا هێندەی بۆ تێپەڕاندنی کات و کەمکردنەوەی فشارەکان بوو، بۆ بەمەرجەع کردنێکی ڕاستەقینەی دەستور بە شێوەیەکی هەمەلایەنە نەبوو نیە. چونکە بەشێکی بەرچاوی واقیعی هەرێم و ئیمتیازە ناڕەواکانی دەستە بژێری حوکمڕانیش، لەدەرەوەی بەشێ لە دەقەکانی دەستورو بەشێوەی دیفاکتۆ داڕێژرابوون.\nهەربۆیە پیادەکردنی دەستوور چەکێکی دووسەرەیەو بەشێکی لەقازانجی هەرێم ونوخبە خاوەن بەرژەوەندییەکەشی نیە. بەڵکو تائاستێکی بەرچاو ئەوەی لەڕابردووا هەبووە نایهێڵێت و لەچەندین ڕوەوە بچوکی دەکاتەوەو لەقاڵبی دەدات. ئەمەش وادەکات بەرزکردنەوەی دروشمی بەمەرجەعکردنی دەستوور بە ئیحراج بوون و کەم بوونەوەی متمانەو میسداقیەتی لایەنی کوردی تەواو ببێت. بەحوکمی ئەوەی دەستورەکە کەم وکورتی زۆری تێدایەو واقیعی داڕووخاوی عێراقی دوای ٢٠٠٣ ش کارێکی کرد هەرێم زۆر گوێ بە دەستورنەدا. هەربۆیە ڕەنگە داواکردنی تەوافوق وکردنی بە جەوهەروناسنامەی عێراقی نوێ وڕۆحی دەستور بۆکورد باشتروبێ کێشەتر بێت.\nبەڵام کێشەکە لەوەدایە بەغدا لە چەندین ئاستدا ئەو قۆناغەی تێپەڕاندووە. پەی بەلاوازی و بێ دەرەتانی هەرێم بردووە و هاوپەیمانە هەرێمایەتیەکانیشی لەسەر خەتن و ئەومتمانەی بۆ بەرجەستەکردنی تەوافوقیش پێویستە ، لەنێوان هێزەکاندا نەك هەر لەسەر ئاستی عێراق، بەڵکو لەسەرئاستی هەریەك لە پێکهاتەکانیش لاواز بووە. بۆیە ئێستا کوردو هەرێم لەدۆخی ناڕۆشنی دیدە قەیرانی پێوەردا دەژین. ڕەنگە گرەوکردن لەسەر سیاسەتی تێپەڕاندنی قۆناغ بە قۆناغی کات و مل نەدان بە پابەندییەکانیش بەوێنەی جاران ئاسان نەبێت.\nهەڵبڕینی دروشمی بەمەرجەعکردنی دەستوریش لەبەر دۆخی عێراق و بێ ناوەڕۆککردنی دەستورو کێشەکانی خودی دەستور سەبارەت بە کورد، کێشەکان چارەسەرناکات .ناکۆکی لەسەر ڕاڤەکردنی دەستوریش لەسایەی دۆخی باڵادەستی عەقڵی میلیشیاگەری و نادیاری لۆژیکی دەوڵەتدا ،کێشەیەکی ترە. لاوازبوونی کارتەکانی کوردیش بۆگەمە کردن لەدەرەوەی بەشێ لە دەقەکانی دەستور و بەکارهێنانی دەستور بەشێوەیەکی گوڵبژێرو ئینتیقائی زەحمەت بووە. ئەمە جگە لە ڕەنگدانەوەکانی ململانێ ی نێوان تاران و واشنتۆن کە ڕەهەندی نوێ بۆ کێشەکانی کورد لەگەڵ بەغدا زیاد دەکات و بەگوتارگیراو( موخاتەب) یش بەناڕوونی دەهێڵێتەوەو مەسەلەکە لەچوارچێوەی دەستورو تەنانەت ڕازی کردنی حوکمڕانەکانی بەغداش دەردەهێنێت و پانتاییەکی فراوانتریان پێ دەدا.\nهه‌موو ئەمە پێمان دەڵێت کورد کێشەی دروشم و گوتارو مەرجەع و مانۆڕی هەیە. کەئەگەر بومەلەرزەیەك دۆخەکە بەسەریەکدا قڵپ نەکاتەوەو ڕێساکانی ئێستای گەمەکە تێك نەدات ، مەترسی ئەوە هەیە ، لەسایەی کەمی بژاردەو ناهاوسەنگی هێزو داڕزاوی پەیوەندی نێوان هێزە دەسەڵاتدارەکانی هەرێم ، بەگیانێکی نادەستوری تاك لایەنە دەستور بەسەر هەرێمدا بسەپێنرێت..نەك لەپێناو ڕێکخستنی پەیوەندیەکی دادپەروەرانەی نێوان هەرێم و بەغدا، بەڵکو بۆ کۆتایی هێنان بەو گۆڕانکاریە سەرەتایەی قەوارەی هەرێم لە جیۆپۆلۆتیکی ناوچەکەدا خوڵقاندوویەتی. هەرچیش لەم ڕوەوە ڕووبدات بەرپرسیاری یەکەم خۆمانین. بێ ئەوەی ئەم قسە یەکسان بێت بە بەرزکردنەوەی ئاڵای سپی یاخود کەم کردنەوەی لێپرسراوێتی میرتگرانی بەعس لە بەغدا.\nجانازانم هەڵوێستەیەك دەکەین و دووبارە بینای گوتارو شێوازی کارو ناوخۆمان دەکەینەوەو دەبینە خاوەنی ستراتیژێکی سازان لەسەرکراوو تۆبەیەکی ئەخلاقی و سیاسی دەکەین و لانی کەم لەو ئاستە بەربڵاوەدا دەست لە گەندەڵی و ناعەدالەتی هەڵدەگرین و هەوڵی ڕزگار کردنی گەل و وڵاتەکەمان لەم دۆخەدەدەین، یاخود لەکوێ پچڕا لەوێ گرێی دەدەینەوەو بەپینەو پەڕۆ دۆخەکە بە ڕێ دەکەین و چاوەڕێی قەدەرێکی نادیار دەکەین؟


تاران ده‌ڵێت ئه‌و 5 ئێرانیـیه‌ی له هه‌ولێر ده‌ستگیركران دیبلۆماتن\nوه‌زاره‌تی ده‌ره‌وه‌ی ئێران ده‌ڵێت ئه‌و 5 ئێرانیـیه‌ی كه له‌لایه‌ن هێزه‌كانی ئه‌مریكاوه له هه‌ولێر ده‌ستگیركران دیبلۆماتن و خه‌ریكی كاری یاسایی بوون.\nله‌شـكری ئه‌مریكیش ده‌ڵێت لـێـكۆڵه‌ره‌وه‌كان بۆیان ئاشـكرابووه كه‌وا ئه‌و ده‌سـتگیركراوانه په‌یوه‌ندیـیان به هێزی قودسی سـوپای پاسـدارانی ئێرانیـیه‌وه هه‌یه، ئه‌وه‌ی كۆمه‌كی چه‌ك و پاره‌ی یاخیبووان له عێراق ده‌كات.\nگوته‌بێژی ئێرانی محه‌مه‌د عه‌لی حوسه‌ینی ڕۆژی یه‌كشه‌ممه گوتی ئه‌و تۆمه‌ته‌ی ئه‌مریكیـیه‌كان داویانه‌ته پاڵ ئه‌و ئێرانیانه ڕاست نیـیه و ئامانج لێـی هێنانی پاساو بۆ ئه‌و كرداره له‌شـكریه‌یان. داواشی له ئه‌مریكیـیه‌كان كرد ئه‌و پـێنج ئێرانیـیه ئازاد بكه‌ن.\nشـایانی ئاماژه پـێـكردنه ئه‌و ئێرانیانه ڕۆژی پـێنجشه‌ممه و له هێرشـێـكی ئه‌مریكی بۆ سه‌ر باڵه‌خانه‌یه‌ك له شـاری هه‌ولێر ده‌سـتگێر كران. حكومه‌تی عێراقی ده‌ڵێت باڵه‌خانه‌كه نوسـینگه‌یه‌كی په‌یوه‌ندیـیه‌كانی ئێران بووه و له‌وه‌شـدا بووه بـبێته كونسـڵخانه.\nله پـێشـهاته‌یه‌كی تردا، له‌شـكری ئه‌مریكی ده‌ڵێت ڕۆژی یه‌كشه‌ممه هێزه عێراقیـیه‌كان 3 یاخیبوویان له شـارۆچكه‌ی به‌له‌دی زۆرینه شـیعه له باكوری به‌غدا ده‌سـتگیر كردووه له‌و كاته‌ی له مزگه‌وتێـك كۆده‌بوونه‌وه.\nڕۆژی شه‌ممه‌ش سه‌ربازانی ئوسـترالی ته‌قه‌یان له شـۆفێری ئۆتۆمبیلێـكی بار كردووه و كوشـتویانه له‌و كاته‌ی كه له خاڵـێـكی پـشـكنینی نزیك باڵـیۆزخانه‌ی ئوسـترالیادا نه‌وه‌سـتاوه.\nبه‌رپـرسێـكی به‌رگری ئوسـترالیا به ناوی مارك ئیلیۆت ده‌ڵێت ئه‌و شۆفێره‌ی كه له كاتێـكی زووی ڕۆژی شه‌ممه‌دا كوژرا ده‌ركه‌وتووه كۆنتراكته‌رێـكی نێوده‌وڵه‌تی بووه و له ناوچه‌ی سه‌وزی به‌غدا كاری كردووه. گوتیشی لـێـكۆڵینه‌وه له ڕووداوه‌كه ده‌سـتیپـێـكردووه.


فۆڕمی تۆمارکردنی بابەت | 24-06-2019\n$رۆژهەڵاتی کوردستان$ - جێگری سیاسی، ئەمنی و کۆمەڵایەتی پارێزگاری #سنە# لە رۆژهەڵاتی کوردستان، دەڵێت: شەوی رابوردوو رووناکییەکە لە ئاسمانی سنەدا بینراوە کە جێی ترس و نیگەرانی نییە. خۆش ئیقبال دەشڵێت: ئەو رووناکییە تەنە ئاسمانییەکان بووە تەنها و هیچ شتێکی دیکە نەبووە و داوا لە دانیشتووانی شاری سنە و ئەو چەند شارەی دیکە دەکات گوێ بە پڕوپاگەندەکان نەدەن و نەترسن. - سوپای پاسداران رایگەیاند، لە ناوچە سنوورییەکانی نێوان باکوور و رۆژهەڵاتی کوردستان پێکدادان لەنێوان هێزەکانیان و گەریلاکانی پارتی ژیانی ئازادی کوردستان (#پژاک#) روویداوە. - دیاکۆ توتونچی، هەواڵنێری پایگای خەبەریی ڕێکار، لە کاتی ئامادەکردنی ڕاپۆرتی ڕێوڕەسمی چاوپێکەوتنی بەرپرسانی قەزایی لە شاری #مەهاباد#دا، لە لایەن حامد حەیدەری، بەرپرسی شۆرای شاری مەهاباد، هێرشی کرایە سەر. $باشووری کوردستان$ - سوپای تورک کاتژمێر 08:10 دا چیای خانتور و گەلیی پساخا-یان لە هەرێمی سندیان لە ناوچەی #زاخۆ# لە پارێزگای #دهۆک# بۆردومان کرد.=KTML_ImageCaption_Begin==KTML_StyleDiv=width:30%;height:20%;float:right;=KTML_ImageCaption_Target_Link=https://www.kurdipedia.org/files/relatedfiles/2019/286892/0004.JPG=KTML_ImageCaption_Title=فڕۆکە جەنگییەکان بۆردومانی گوندی ناودارۆک-ی برادۆستیان کرد=KTML_ImageCaption_CaptionStyle=000000=KTML_ImageCaption_Caption=فڕۆکە جەنگییەکان بۆردومانی گوندی ناودارۆک-ی برادۆستیان کرد=KTML_ImageCaption_End= - پاشنیوەڕۆی ئەمڕۆ فڕۆکە جەنگییەکانی دەوڵەتی تورکی داگیرکەر بۆردومانی گوندی #ناودارۆک#-ی دەڤەری #برادۆست#یان کرد. بەهۆی بۆردومانەکە ئاگر کەوتەوە و زیانێکی زۆر بە ڕەز و باخی هاوڵاتییانی سیڤیل گەیشت. - بەڕێوەبەرایەتی هاتوچۆی #سلێمانی# رایگەیاند، بە مەبەستی چاکسازی و پاککردنەوەی کامێرا و سێنسەرەکانی و گۆڕینی هەندێک لە گڵۆپەکانی ناو تونێلی پێشڕەو، تونێلەکە ئەمشه و و سبەی شه و دادەخرێت. ئاماژە بەوەشدراوە، داخستنەکە لە سەعات 8 ی ئێوارە بۆ 1 ی شه و دەبێت. - ژمارەیەک لەکارمەندانی گرێبەستی کۆمپانیای نەوتی باکوور لە #کەرکوک#، لە گردبوونەوەیەکی ناڕازیدا داوا دەکەن وەکو کارمەندی هەمیشەیی دابمەزرێنرێن. - بەپێی میدیاکانی نزیک لە #پەکەکە#: پارتی 5 شاخی تری لە زاخۆ رادەستی دەوڵەتی تورک کردووە. - پەیمانگای ژنانی سەرکردە بە هاوکاریی بەشی ژنانی نەتەوە یەکگرتووەکان لە چوارچێوەی پڕۆژەیەکدا کۆنگرەیەکی لە شاری کەرکوک ئەنجامدا. ئەو کۆنگرەیە بۆ هەڵسەنگاندنی پرسەکانی تایبەت بە ژنان و چارەسەرکردنی کێشەکان و فێرکردنی پیشە بۆ ژنان و رووبەرووبوونەوەی گێچەڵ بە کچان و ژنان لە قوتابخانە و شوێنی کارکردن بوو. $دەرەوەی کوردستان$ - بەپێی ئەنجامی نافەرمیی دووبارە هەڵبژاردنەوەی شارەوانیی ئیستانبول، ئیمام ئۆغڵو پاڵێوراوی جەهەپە 4 ملیۆن و 741 هەزار و 868 دەنگی بەدەستهێناوە و بینالی یڵدرم پاڵێوراوی ئاکەپە 3 ملیۆن و 935 هەزار و 453 دەنگی بەدەستهێناوە. - لیژنە چوار قۆڵییەکەی (ئەمریکا، بریتانیا، سعودیە و ئیماڕات) لە راگەیاندراوێکدا نیگەرانییەکانی خۆیان لەمەڕ ئەو بارگرژییانە دەربڕی کە لە ناوچەی کەنداوی عەرەبی هاتۆتە ئاراوە و مەترسییەکانی هەژموونی ئێران-یشیان بە تێکدانی ئاسایشی ناوچەکە و یەمەن وەسف کرد. - لە دەیەمین کۆنگرەی ناوەندی (PEN)ی کورد، (#شێرزاد حەسەن#)ی چیرۆکنووسی باشووری کوردستان، وەکو سەرۆکی شانازی هەڵبژێردرا. - دۆناڵد ترەمپ، سەرۆکی ئەمریکا بڕیاری چەند سزایەکی نوێی بەسەر ئێراندا واژۆکرد. ترەمپ دەڵێت، سزاکانی ئەمجارە عەلی خامنەیی، رێبەری باڵای کۆماری ئیسلامی ئێرانیش دەگرنەوە.


ساڵوەگەڕی 57 ساڵەی مردنی مارلین مۆنرۆ\n:: PM:02:00:13/08/2019 \nمیدیاكانی دنیا ساڵانە لە رۆژی مردنی ئەستێرەی ناوداری دنیا "مارلین مۆنرۆ" یادی دەكەنەوە، ئەمساڵیش كە ساڵوەگەڕی 57 ساڵەی ئەو خاتوونەیە، بەهەمانشێوە دەیان كەناڵی تەلەڤزیۆنی و رۆژنامە و گۆڤار و پێگە ئەلیكترۆنییەكان یادیان كردەوە و بایەخی زۆریان پێ دا. یەك لەو پێگانە "فەرفیش"ە و بایەخێكی زۆری پێ داوە و راپۆرتێكی درێژی لەبارەیەوە بڵاو كردووەتەوە. "وشە"یش كورتەیەك لەو راپۆرتە بڵاو دەكاتەوە.\nمارلین مۆنرۆ كە ئەكتەرێكی كۆنی ئەمەریكی بووە و لە ساڵی 1926دا لە شاری لۆس ئەنجیلۆسی ئەمەریكا لە دایك بووە. ناوی راستینەی "نۆرما جین بیكەر" بووە. لەبەرئەوەی دایكی ئامادە نەبووە بەخێوێ بكات، بۆیە تا تەمەنی گەیشتووەتە نۆ ساڵ، لە خانەی هەتیوان بەخێو كراوە. لە قۆناغی هەرزەكاری و دروست لە تەمەنی 14 ساڵیدا تووشی چەندان جار دەستدرێژیی سێكسیی بووە، بۆیە تا مردنیشی نەخۆشیی دەروونی هەبووە.\nلە سەرەتادا كە بۆ ساڵی 1944 دەگەڕێتەوە، بۆ یەكەمین جار مۆنرۆ وەك نمایشكاری جلوبەرگ دەركەوت، لە یەكەمین نمایشیدا چونكە زۆر جوان بووە، وێنەی لە زیاتر لە 30 كەناڵی میدیایی بڵاو بووەوە و بووە ناوێكی دیاری ئەو بوارە. لەو رێیەوە دەرگەی هۆڵیوودی بۆ كرایەوە و پسپۆڕانی بواری سینەما بایەخێكی زۆریان پێ دا و تا مردنی لە چەندان فیلمدا بەشداریی كردووە كە مۆنرۆ لەو دنیایەدا بە ورووژێنەرترین ئەكتەر هاتە ناسین.\nوەك سەرەتا لە كۆمپانیایەك كاری كردووە كە تایبەت بووە بە مۆدێل و بە جوانییەكی ناوی دەركردووە، بۆیە لە چەندان رێكلامدا دەركەوتووە. هاوكات وەك كۆمبارس خۆی لە سینەما دۆزیوەتەوە، لەبەرئەوەی بەهرەی گۆرانیگوتن و هاوكات نواندنیشی هەبووە و لەگەڵ ئەوەیشدا ئافرەتێكی ورووژێنەر بووە، بۆیە دەرهێنەران بایەخیان پێ داوە تا بووەتە ئەو ئەستێرەیەی هەموو دنیا بیناسن كە خاوەنی زیاتر لە 20 فیلمی سینەماییە.\nلە ساڵی 1942دا مۆنرۆ شووی بە دراوسێیەكی خۆیان كردووە كە لە بواری وێنەگرتندا كاری كردووە، دوا هاوسەریشی كە چوارەمین بووە، ئارسەر میلەری نووسەر بووە كە لە ساڵی 1956ەوە تا 1961 پێكەوە بوون.\nمارلین مۆنرۆ لە پێنجی مانگی ئابی ساڵی 1962 لە ماڵەكەی خۆی لە لۆس ئەنجیلۆس كە لەسەر سیسەمەكەی بە رووتی خەوتبوو، بە مردوویی بینرایەوە. هەندێك پێیان وایە بەهۆی زۆریی بەكارهێنانی حەبی خەوتن گیانی لە دەست داوە، بەڵام زۆرترین گومان لەسەر ئەوەیە بەهۆی مادەی هۆشبەرەوە گیانی لە دەست دابێ.


عارف قوربانی - 8-08-2017 - 4210 جار خوێندراوەتەوە\nوەك نوكتە باس دەكرێت كە گوایا (بە هوشتریان گوتووە ملت گێڕە، ئەویش گوتوویەتی جا كوێم گێڕ نییە)، پەرژینێكی قایم بێت لە عموومی مەملەكەت، بۆ بەدبەختیی ئەم كۆمەڵگەی كوردییەش، دەست بۆ هەرچیەكی دەبەیت هەر گێڕە، یەكێك لەو گرفتانەی ئێمە ئەوەیە شتەكان تێكەڵ دەكەین. تۆ ئەگەر پێت وابێت كوردیش وەك گەلانی تری دونیا شایستەی ئەوەن بە سەربەخۆیی بژین، ئیتر خەڵكانێك بەو جۆرە لێت دەڕوانن تۆ كۆیلەی دەسەڵاتی، لە كاتێكدا ئەگەر بڕیاربێت یەكێك كۆیلە بێت، دەبێ ئەوەیان بێت كە میللەتەكەی بە شایستەی سەربەخۆیی نازانێت.\nئەمە دیوێكی كێشەكەیە، لە بەرامبەردا ئەوانەش كەم نین كە رەخنە و ناڕەزایەتی لە هێز و كارەكتەرە سیاسی و دەسەڵاتدارەكانی كوردستان، بە دوژمنایەتیكردنی خواست و ئامانجەكانی میللەتەوە دەبەستنەوە. لە كاتێكدا ئەمەش هاوشێوەی دیوەكەی تر هەر هەڵەیە. وەك چۆن ناكرێ ئەوەی لەگەڵ سەربەخۆیی میللەتەكەی بێت بەو جۆرە وێنا بكرێت كە رازییە لە نادادیی دەسەڵات و ئیتر كۆیلە و مەسینەهەڵگر و سەرشۆڕ و خۆفرۆشە، بەو جۆرەش ناكرێت كەسانێك كە ناڕازین لە نادادیی دەسەڵات، بەو جۆرە وێنا بكرێن كە دژی سەربەخۆیی میللەتەكەیانن. پێویستە شتەكان لەیەك جیابكرێنەوە.\nهەر ناوێكم لێدەنێن گەردنیان ئازاد بێت، من یەكێكم لەوانەی لە ریزی پێشەوەی كاروانی سەربەخۆییم و دەوڵەت بە پرۆسەی تەواوكاریی نەتەوە دەبینم، تا ئەندازەی فاشیبوون باوەڕم بە پێویستیی دروستبوونی دەوڵەتی كوردستان هەیە. ناڕازیشم لە سیاسەتی بەڕێوەبردنی وڵاتەكەم، لە نادادی و برسیكردن و هەموو پێشێلكارییەكانی تر. هاندەری ئەوە بوومە كە پێویستە كوردستان رێگەی سەربەخۆیی بگرێتە بەر، لێكدانەوەم بۆ رووداوەكان و هاوكێشەكانم بەو جۆرە خوێندووەتەوە كە هەلومەرجی نێودەوڵەتی و هەرێمایەتی لە بەرژەوەندیی كوردن ئەگەر ئیرادەی ئەوەی هەبێت كار بۆ دەوڵەتی كوردستان بكات.\nئێستاش باوەڕی تەواوم هەیە كە بە درێژایی مێژوو كەمجار دەرفەتی لەم جۆرە بۆ كوردستان هاتووەتە پێش بتوانێت بڕیار لە چارەنووسی خۆی بدات، ئەگەر ئەم هەل و دەرفەتە لەدەست بدەین، بۆ دەیان ساڵی تر میللەتەكەمان لەبەردەم رەشەكوژیی دەسەڵاتدارانی ئەم ناوچەیەدا دەبێت قوربانیی گەورە بدات بۆ مانەوەی خۆی. بەڵام كێشەكە لێرەدایە، وەك چۆن لە رابردوودا نە هێزە سیاسییەكانی كوردستان و نە سەركردەكانی ئێمە لە ئاستی بەرپرسیارێتی قۆناغەكە نەبوون، هەڵوێست و رووداوەكانی ئەم چەند مانگەی رابردووش ئومێدبەخش نەبوون.\nدەرفەتێك دروستبووە كورد بتوانێت بەهۆیەوە لە خراپترین حاڵەتدا چەند هەنگاوێك بچێتە پێش، بەڵام خەریكە نەك دەرفەتەكە لەدەست دەدەین، بەڵكوو خودی دەرفەتەكە ببێتە مەترسی بۆ سەر ئایندەمان. ئەمە نەك تەنها بۆ دۆخی ناوخۆی كوردستان راستە كە بەهۆی مامەڵەكردن لەگەڵ دەرفەتەكان درزی یەكڕیزیی كوردی بە ئەندازەیەك گەورە كردەوە توانای زۆری دەوێت بۆ چاككردنەوەی، خەریكە لەسەر پەیوەندی و دۆستەكانی دەرەوەشمان رەنگ دەداتەوە. رەنگە ئێستا هەست بە مەترسی رەنجاندنی دۆستەكانمان نەكەین و بێباكیش بین لەوەی دۆستەكانمان ببن بە دوژمن، ئەو تێزە راستە كە نە دۆستی هەمیشەیی و نە دوژمنی هەتاهەتایی هەن و ناكرێ كورد پێچەوانەی ئەم زانستە بێت، بەڵام دۆستایەتی و دوژمنایەتی پەیوەستە بە بوونی بەرژەوەندییەوە، ئێستا بێ بوونی ئەو بەرژەوەندیانە خەریكە هاوكێشەكە لە ئێمە تێكدەچێت.\nچارەكە سەدەیەكە ئێران وەك یەكێك لە ئامرازەكانی لەسەرپێوەستانی هەرێمی كوردستان دەبینرێت، بۆ نیو سەدە دەچێت ستایشی پەیوەندیی دۆستانەی نێوان كورد و شیعە دەكەین، ئێستا پەیوەندییەكان بەرەو دوژمنایەتی دەچن. هەمیشە بە شانازییەوە باس لە فتوای مەرجەعی باڵای شیعەكانی عێراق (ئایەتوڵڵا موحسین ئەلحەكیم) دەكرا كە فتوای حەرامكردنی كوشتنی كوردی داوە، لە كاتێكدا دەسەڵاتی ئەوكاتی عێراق ویستوویەتی كورد كۆمەڵكوژ بكات، بەڵام ئێستا (عەمار حەكیم) نەوەی موحسین ئەلحەكیم كە خۆی و رەوتە ئاینی و سیاسییەكەشیان تا چەند مانگێك پێش ئێستا دۆست و پشتیوانی كورد بوون، خەریكە سەنگەرمان لێدەگرێت. دوور نییە سبەی ئەم دەنگە لە مەرجەعە ئاینییەكانی تری شیعە و دۆستەكانی تر لەناو عەرەبی سوننە و شیعە و تەنانەت لە پێكهاتەكانی تریشەوە ببیستین.\nئەگەر بڕیار بێت ئێمە لە عێراق جیابینەوە، یان لە چوارچێوە و شكڵێكی تردا لەگەڵ عێراق بمێنینەوە، مەحكومین بەوەی هاوكێشەكە بەو جۆرە رابگرین كە دۆستمان لە بەغدا زۆربێت. لەحاڵێكدا ئەگەر لە هەموو لایەنە عێراقییەكان نائومێد بووین و پێمانوایە توانای هەزمكردنی كوردیان نییە و تا ئەو ئاستە دۆستی كوردن كە ژێردەستەیان بین، بەڵام ناكرێ بەم دیدەوە لە هەڵوێستی دەوڵەتانیش بڕوانین. ئێستا ئەوروپا و ئەمریكا لە جۆری مامەڵەكردن لەگەڵ كات هەڵوێستیان پێچەوانەی چاوەڕوانییەكانی خەڵكی كوردستانە، پێیانوایە وادەی گونجاو بۆ بڕیاردان لە مافی چارەنووسی گەلی كوردستان لەم دۆخەدا لەبار نییە. نەیانگوتووە ئێمە دژی ماف و ئیرادەی گەلی كوردین، نەشیانگوتووە ئێمە رێز لە ئیرادەی خەڵكی كوردستان ناگرین، بەڵام بە زمانێكی دیپلۆماسیانە پێمان دەڵێن كاتەكەی گونجاو نییە.\nناكرێ ئێمە هیچ ئیعتیبارێك بۆ ئەم كاردانەوە و ئامۆژگارییە دۆستانەیەی ئەمریكا و ئەوروپا دانەنێین. لەكاتێكدا لە 25 ساڵی رابردوودا دووجار هەرێمی كوردستان كەوتووەتە بەر هەڕەشەی تیرۆر: (ئەنساری ئیسلام و داعش)، هەردوو جارەكە ئەمریكا و هاوپەیمانە ئەوروپییەكانی بەهانامانەوە هاتوون و ئەوان نەبووایەن ئێستا رەنگە كوردستان لە دۆخێكی وەك سووریا زۆر خراپتر بووایە. مەترسی پشتگوێخستنی داواكاریی ئەوروپی و ئەمریكییەكان مەرج نییە راستەوخۆ بەو جۆرە بێت كە ئیتر پشت بكەنە كوردستان لەكاتێكدا بەرژەوەندییەكی زۆریان لەم ناوچەیە هەیە، بەڵام سبەی بەغدا و دراوسێكان بە چاوێكی كەمترەوە لێمان دەڕوانن. پێشتر بەغدا پێی وابوو ئەمریكا و ئەوروپا و توركیا هەموو پشتیوانی كوردن، ئێستا ئەوان بە بەغدا دەڵێن ئێمە لەم دۆخەدا پشتگیری لەم خواستەی كورد ناكەین، كەواتە سەرئەنجام بەغدا نەك نایەتە پێشەوە بۆ ئەوەی نائومێدییەكانی كورد بڕەوێنێتەوە، بەڵكوو بێمنەتتر دەبێت لێمان.\nهیچكات لەگەڵ ئەوە نیم كورد دەستبەرداری خواستەكانی بێت، خوازیاری ئەوەش نیم سەركردایەتی سیاسی كوردستان لەژێر هیچ گوشارێكدا سازش لەسەر مافی چارەنووسی گەلی كورد بكات، بەڵام پێویستمان بە گرتنەبەری ئەو رێگایانەیە كە لە بڕیاردان لە مافی چارەنووس نزیكمان دەكاتەوە، یەكێك لەو رێگا بێ مەترسیانەش پەیداكردنی پشتیوانیی دەوڵەتان و هێزە عێراقیەكانە كە ئێستا بەهۆی رەنگدانەوە و لێكەوتەی كێشە ناوخۆییەكان خەریكە ئەو پشتیوانیانە لەدەست دەدەین، بۆیە باشترین كارێك ئێستا بكرێت قۆستنەوەی دەرفەتە بۆ گۆڕینی سەرنجی ئەو دۆستانە، نەك بە ئینكاریكردن بیانكەین بە دوژمن. نەوەت ساڵە ئێمە بەرگەی مەینەتییەكانی عێراقیبوون دەگرین، دونیا وێران نابێت نەوەت رۆژی تر بدەین بەوانەی لە كۆمەڵكوژیی عێراق دەمانپارێزن.


2020-11-12 3390 جار\nسەردەمی ۳۲٠ ملیارەکە کۆتایی هات ئەو پەیامەی پەرلەمانی عیراق بۆ کوردستانی نارد، هەڵوێستێکی نوێ نیە. پشتیوانی شەقامی عیراقی هەیە.\nئەو بڕگەیەی لەیاسای بودجەی پارساڵدا، هەرێمی پابەند کرد، هەمان رۆحی ئەو بڕگەیەیە کەلەیاسای قەرزدا چەسپێنرا. دەبوو لەبنەمادا کورد لەگەڵ قانونی قەرز نەبونایە. قەرزکردن ئەگەر بۆ وەبەرهێنان نەبێ و بۆ خەرجی بێ کارەساتی ئابوری و دارایی بەدوادادێت. ئەگەر بەویست و ئیرادەی هێزە سیاسیەکانی ئێستای عیراق بێت نەک موچەی هەرێم نادەن، بەڵکو سزاو ئابڵۆقەی زۆر دەخەنە سەر کوردستان. بەڵام ئیرادەیەک هەیە لەسەرووی عیراقەوە کە ناتوانن موچە نەنێرن.\nهەرێمیش لەم هاوکێشەدا خەتابارو بێباکە. نایەوێ بچێتە ژێر فشارەکانی بەغداو شەڕی کات دەکات. چیتر کارتی ئەم ملنەدانەی هەرێم بڕ ناکات. یەکگرتوویی فراکسیۆنەکانی کورد لەو پرسەدا کارێکی باش بوو، هەرچەندە نەیتوانی ببێتە رەدع لەبەرامبەر (فراکسیۆنە یەکگرتوەکانی شیعەو سونە).\nیاساکە روونە سەردەمی ۳۲٠ ملیار کۆتایی هات، بڕێک نەوت لەبەرامبەر بڕێک پارە. دانوستانەکان پێویستە بەردەوام بێ و هەرێم بڕێک نەوت لە رێگەی سۆمۆوە بنێرێت تا پەسەندکردنی یاسای بودجەی نوێ و گەیشتن بە رێکەوتن. هەرێم پێویستە ئەم سەنگەربەندیەی فراکسیۆنەکانی شیعەو سونە بۆ پرسەکانی تریش بەجدی وەربگرێت.


مەملەکەتی شەیتان ــ کتێبی سێیەم: زنجیرەی ٧٨\nچووین بۆ ماڵی سامان و هەردوو هاوڕێکانم بە سامان ناساند و باسی سامان و ناسینی و حوسێنمان کرد بەیەکەوە، حوسێنیش لەوێ بوو.\nدوای پشویەك چووینە بەلەکۆنەکە من و حوسێن پێمووت برام تۆ پیاوێکی باشی بۆچی واز ناهێنیت لە بیرو باوەڕی شیعەگەری و نابیتەوە بەئەهلی سوننەت و جەماعە براکەم وەڵڵا عەلەوی بوون کوفرە، هیچ پەیوەندی بە ئیسلامەتیەوە نیە. بۆیە داوات لێدەکەم کە پیاوێکی عەزیزو بەڕێزی وازیان لێبهێنەو بگەڕێرەوە بۆ سەر ڕێگای ڕاست، خۆشم دەوێیت با توشی کێشە نەبیت لە دنیا و لەقیامەت.\nحوسێن: خۆ من ژنەکەشم سوننەیە خەڵکی دیاربەکرە.\nماکوان : براکەم وەڵڵا تەنانەت ژنەکەشت جائیز نیە بەدیارتەوە بێت، تۆ دینت خۆش دەوێت بۆ بەڕاستی و دروستی شوێنی ناکەویت.\nحوسێن: خۆ من عەلەوی نیم، هەر شیعەی دوانزە ئیمامیم.\nماکوان: ئەوان تاڕادەیەك لە عەلەویەکان باشترن، بەڵام براکەم ئەوانیش هەر فیرقەو تایفەن زۆر دوورن لە ئیسلامی ڕاستیەوە.\nحوسێن: ئەوان بە کافر دەزانیت؟\nماکوان: نا – بەڵام بە تایفەو فیرقەی ئیسلامیان دەزانم و تاوانبارن و بیرو باوەڕیان تەواو نیە زۆر کاری قیزەونتان هەیە، دوورن لە ئەهلی سونەتەوە.\nحوسێن: چۆن ؟\nماکوان: چۆنی ناوێت بە دەخاڵ بۆت ڕوون دەکەمەوە ئەگەر وا نەبوو بڵێ ماکوان ڕاست ناکەیت، بزانە چەندە جیاوازن لەگەڵ سونەت و جەماعەتدا.\nحوسین: تۆ دەزانی من زۆر تۆم خۆش دەوێت دەشزانم ڕاستگۆیت تکایە ڕاستیەکانم بۆ ڕوون بکەرەوە، ئەوەی تۆ بیڵێیت بڕوات پێدەکەم.\nماکوان: بارك اللە فیکم سەیدا حوسێن گیان، منیش لەو کاتەوەی جەنابتم دیوە ئەوەکاتەشی کە بۆ شەڕکردن هاتیتە لام هەر خۆشەویست بوویت.\nحوسێن: گەلێك سوپاس سەیدا گیان.\nماکوان: جا لەبەر ئەم جیاوازیانە.\nیەکەم: شیعە- پێ وایە تا ئیستاش وەحی بۆ ئیمامەکانیان دێت لای جوبریلەوە -علیە السلام-، بەڵام ئێمەی ئەهلی سوننەت پێمان وایە لە دوای وەفاتی پێغەمبەر -صلی اللە علیە وسلم- وەحی کۆتایی هاتووە.\nدووەم: شیعە- پێ وایە هاوکار و هاوبەشکار هەیە لە کارەکانی خوای گەورە لە بەڕێوەبردنی ئەم کەونە. شیعە دەڵێت: ئیمامەکانمان لە قیامەتدا ئەوان خەڵکی حەشر دەکەن و ئیمامی عەلی بڕیار ئەدات کێ بچێت بۆ جەهەنم و کێ ناڕوات بۆ بەهەشت لەگەڵ مەهدی ، یاخود پێیان وایە ئیمامەکانیان باران دەبارێنن و رزقو رۆزی خەڵکیان بەدەستە.. ئێمەی ئەهلی سوننەت- باوەڕمان وایە کە خوای گەورە تاك و تەنهایەو تواناو هێزی و زانستی بەسەر هەموو کاروبارەکاندایە بێنیازەو پێویستی بە کەس نیە و ئێمە هەموومان پێوسیتمان بەوە بە پێغەمبەریشەوە (صلی اللە علیە وسلم) بە ئیمامی عەلیشەوە ڕەزامەندی خوای لێبێت و هەموو خەڵکی بە گشتی.\nسێیەم: شیعە- بڕوای وایە قورئان دەستکاری کراوە ئەم قورئانەی کە ئێستا لەبەر دەستدایە تحریف کراوە، قورئانی ڕاستی لای ئیمامی مەهدیە خۆ شاردۆتەوە لە ژێر زەمینێکدا لە کۆتایی زەمەندا دەری دەهێنێت و ئەو قورئانە بەخەڵکی دەناسێنێت، ئێمەی ئەهلی سوننەت جەماعە دەڵێین قورئان دەستکاری نەکراوە هاوەڵان لە پێغەمبەری خواوە گواستویانەتەوە لەسەرەتای دابەزینی قورئانەوە لە مەککەوە نوسراوتەوە، پێشمان وابێت دزی ئەسڵی و تاوانباری سەرەکی ئیمامی مەهدیە کە ئەم قورئانەی بردوە شاردۆتەوە، ئەگەر قورئانی خوایە لە چی شەرم دەکات بۆ ئاشکرای ناکات بێتە دەرەوە لەو ژێرزەمینەدا.\nچوارەم: ئێوەی شیعە- پێتان وایە لە دوای پێغەمبەری خوا هەموو هاوەڵان مورتەد بوونەتەوە وازیان لە ئیسلام هێناوە، تەنها پێنج هاوەڵ نەبێت، ئەویش عەلی و حەسەن وحوسێن و سەلمان فارسی و عەبدوڵای کوڕی زوبێر، ئێمەی ئەهلی سوننەت و جەماعە هەموو هاوەڵان لە دوای پێغەمبەری خوا(صلی اللە علیە وسلم) ئیسلامیان بە جوانترین شێوە گەیاند هەموو دادپەروەر و ڕاستگۆن.\nپێنجەم: شیعە- پێیان وایە ئیمامەکانیان لە پێغەمبەران بەڕێزترن، بەڵام ئێمە ئەهلی سوننەت پێمان وایە کە پێغەمبەران ئەشرف مەخلوقن لەسەر زەویی.\nشەشەم: شیعە- کە دەڕۆن بۆ حەج بۆ شەیتان ڕەجمکردن هەرسێ شیتانەکە بە ئەبوبەکرو عومەرو عوسمان دەزانن، ئەوان ڕەجمی هاوەڵانی پێغەمبەر(صلی اللە علیە وسلم) بە عیبادەت دەزانن، ئێمەش بڕوامان وایە کە ئەوانە لە دوای پێغەمبەران سەلامی خوایان لێبت باشترین خەڵکی سەر زەوین.\nحەوتەم: ئێوەی شیعە- دایکی ئیمانداران خاتو عایشە بە داوێن پیس دەزانن قسەو جنێوی پێئەدەن، بەڵام ئێمە بە حومەیرای پێغەمبەری دەزانین و بە داوێنپاکترین ئافرەتی سەرزەوی دەزانین.\nهەشتەم: شیعە - پێوایە کە کورد لە جنۆکەیە نابێت مامەڵەیان لەگەڵ بکرێت، بەڵام ئەهلی سوننەت پێیان وایە کورد ڕزگار کاری قودسە لە ڕێگای سەلاحەدینی ئەیوبی. کورد خاوەنی هاوەڵی پێغەمبەرە -صلی اللە علیە وسلم- وەك کاوانی کوردی.\nنۆیەم: شیعە- نەجەف و کەربەلایان زۆر لا پیرۆزترە لە مەککەو مەدینە، ئێمە ئەهلی سوننەت ڕێك پێچەوانەکەی ئەوانین.\nدەیەم: شیعە- مەرجەعیان ئیمامەکانیانە ئەهلی سوننەت و جەماعە قورئان و سوننەتە.\nئەگەر ڕاست نیە بڵێ ماکوان درۆ دەکەیت.\nحوسێن: نا ڕاست دەکەیت و منیش تا ئێستا بڕوام وایە!\nماکوان : دەی برا بەقسەی من مەکە، تەماشایەکی هاوسەرەکەی خۆت بکە دینداری ئەو تەواوە یاخود تۆ؟\nحوسێن: وەڵڵا ئەو زۆر لە من باشترە.\nماکوان: تەوبە بکەو لەگەڵماندا بە نەك لەبەر ئێمە دەست بکەیت و بە توقیە نوێژ بکەیت، من نەمزانیبوو شیعەی لەگەڵ ئیمەش نوێژت کرد وەکو ئەهلی سوننەت، جا برا عەزیزەکەم کۆتای پێبهێنەو بگەڕێوە بۆ ڕێگای ڕاست، باشە؟\nحوسێن: تۆ چی بڵێیت وادەکەم.\nدەستم لەسەر شانی حوسێن بوو بە پێکەنینەوە هاتینەوە ژوورەوە ، لەبەرچاوی ئەواندا ئەملاولام ماچ کردوو هاوارم کرد اللە اکبر حوسین وازی لە شیعە هێنا و بووە بە ئەهلی سونەت و جەماعە، ئەوانەی تر زۆر بە ساردو سڕی وەریان گرت تا کێشام بە فریاد و کاکەباز دا ووتم هەڵسن ئەملاولای ماچ کەن و پیرۆزبای لێبکەن.\nفریاد: خۆ ژنی نەهێناوە!\nتوڕە بووم بە زۆر هەڵمساند کەچی زۆر بەسادەی وەریانگرتبوو ئەوە سامان هەر تێنەگەیشت مەوزوع چییە.\nنەمهێشت کەسیان دانیشن ووتم دەچین بۆ ماڵی سەیدا حوسێن لەوێ نان دەخۆین.\nچووین بۆ ماڵی سەیدا حوسێن ،خێزانی حوسێن ناوی صدەف خاتوون بوو، نانو خواردنێکی جوانی بۆ دروستکردین و بە جەماعەت نوێژمان کرد مەغریب و عیشا و بە خێزانیم ووت: صدەف خاتون سەیدا حوسێن لە خۆمانە و ئەهلی سوننەتە پەیمانی داوە کە ناگەڕێتەوە سەر شیعەگەراییەکەی، ئەگەر وانەبوو ئاگادارمان بکەرەوە. بە پیکەنینەوە قسەم دەکردو لەگەڵ ووتەکانی خۆم جدی بووم.\nمەجلیس مەوزوعی تێدا نەما ڕوومکردە فریاد، لەڕووی پزیشکییەوە هۆکاری دروستبوونی ئەم حاڵەتە بۆچی دەگەڕێتەوە کە سوارە توشی بووە ؟\nئەوان کەسیان نەیاندەزانی کە کاکە باز ناوی سوارەیە ، خۆشی دانیشتبوو چپاندم بەگوێدا ووتم ئاسای وەریگرە دەمەوێت هەندێك شت بزانم چونکە کاتم نیە، بەس من و تۆ فریاد ئەم شتە دەزانین وا گوێگرە کە مەوزوعەکە کەسێکی ترە چونکە من کاتم نیە باسود لە کات وەرگرم لە ماڵی حوسێن باشە؟\nکاکە باز ڕازی بوو ئاسایم کردەوە دانیشت و هەموومان گوێمان گرت لە فریاد وەکو پزیشكێك بۆی ڕوون دەکردینەوە.\nفریاد: لاوازی جنسی لای پیاوان شتێکی ئاساییە لای زۆربەی ئەو هاوسەرانەی کە تازە هاوسەرگیرییان کردووە، بەڵام قابیلی چارەسەرە و هیچ جێگای نیگەرانی نیە.\nلە ڕووی پزیشکیەوە چەندین هۆکار هەیە تا ئەم حاڵەتە دروست ببێت، لەوانە:\nنەخۆشییە درێژخایەنەکان، بەکارهێنانی دەرمان بۆ چارەسەری نەخۆشی دیکە ، خەمۆکی و گرژی باری دەرونی، زۆر بیرکردنەوە و ترس و دلە ڕاوکێ.\nبەڵام هۆکاری تریش هەیە لەوانە کێشەی میزەڵدان و بۆری میزو و گورچیلەکان، کە ئەگەر ئەمە هۆکار بێت ئەوا دەبێت بچێتە لای دوکتۆری تایبەت تا ڕێنمایی و چارەسەری تەواو وەربگرێت.\nماکوان: بێجگە لەمانە هۆکاری تر هەیە وەکو ئەوەی تۆ پزیشکی؟\nفریاد: لاوازی جنسی لای پیاوان زیاتر هۆکارەکەی خەمۆکی و دڵە ڕاوکێیە، ئەگەر پیاوان نیگەرانی کارێک بن و زۆر بیر بکەنەوە لە ئیش و کاری ڕۆژانە و داهاتوو وە چۆن بتوانن ئەو خێزانە تازەی کە دروستیان کردووە بتوان بەڕێوەی ببەن ئایا سەرکەوتوو دەبن یاخود نا، زۆر بیرکردنەوە لەم شتانە دەبێتە هۆی لاوازی جنسی لای پیاو.\nیەکێکی تر لە هۆکارەکانی نەخۆشی شەکرەیە، کە ئەگەر پیاوەکە شەکرەی هەبێت ئەبێت نە شەرم بکات وە نە بشترسێت بە دوکتۆری تایبەتی خۆی بڵێت تا لە ڕێگای دەرمان و بەرنامەی خواردنەوە چارەسەری بۆ دابنێت.\nیەکێکی کە لە هۆکارەکان نەخۆشیەکانی دڵە بەهەموو جۆرەکانیەوە، هەروەها پرۆستات دەبێتە هۆکاری لاوازی جنسی بەتایبەت ئەو کەسانەی کە نەشتەرگەری پرۆستاتیان بۆ کراوە.\nماکوان: ئەی باشە ئەم حاڵەتە چۆن چارەسەر دەکرێت؟\nفریاد: بۆ چارەسەری ئەم حاڵەتە دوو ڕێگا هەیە.\nیەکەم: کەسەکە بوێری ئەوەی هەبێت بچیتە لای دوکتۆر.\nدووەم: دوکتۆرەکە هۆکارەکەی دەستنیشان بکات و چارەسەری بۆ دابین بکات.\nماکوان: دوکتۆر چۆن هۆکارەکەی دەست نیشان دەکات؟\nفریاد: بە پرسیار کردن لە کەسەکە و لەسەر ئەو وەڵامانەی کە دەیداتەوە هۆکارەکەی دەست نیشان دەکرێت.\nئەگەر هۆکارەکە دەڕوونی بێت، ئەوا ڕێنمایی دەکرێت بەوەی بچێتە لای دەرونناسیک تا لەرێگای ئەوەوە ڕێنمایی بکرێت بۆ چارەسەرکردنی حاڵەتەکەی.\nخۆ ئەگەر هۆکارەکەی جەستەیی بێت ئەوا دوکتۆرەکە خۆی چارەسەر و ڕێنمایی تەواوی دەداتێ تا باش دەبێت، بەڵام بۆ هەریەک لەو هۆکارانەی کە بۆم باس کردن شێوازی چارەسەری جیاواز هەیە.\nباشە با من لێرەدا با پرسیاڕێك لە تۆ بکەم ماکوان لە ڕووی دەرونیەوە لە ڕووی سیحرەوە چۆن و چی ڕوو ئەدات.\nزۆر کەس هاتوونتە لای ئێمەی پزیشك نەمانتوانیوە دەستنیشانی نەخۆشیەکەیان بۆ بکەین، هەرچی پرسیاری لێ دەکەین هەموو ئامرازەکانی جەستەی ئاساییە کەچی توانای نیە لەگەڵ خێزانیدا جوت ببێت.\nماکوان: ئەوەندەی من شارەزایم هەبێت چەند بوارێك دەگرێتە خۆی لەوانە:\nسیحری بەستن: بریتیە لە تۆڕی ماسی یاخود شلیف و گونیە و تلیسمەکانی پیادا دەخوێنن و بە تێپ یاخود پەڕۆ و یان عەلاگە بەدەوریدا دەیبەستن، یاخود تەلیسمی سێکسی بە دەوریدا ئەئاڵێنن و نوسینی طلیسمی تایبەت هەیە بۆ ئەو سیحرە. هەر کەس بیکات ڕاستەخۆ کافر دەبێت و لە ئاینی ئیسلام دەچیتەو دەرەوە، هەندێك جاریش لە وێنەی خێزانەکە دەکرێت یاخود بەشێك لە جلو بەرگی یاخود مووی لاشەی پیاو دەبەن بۆ ساحیرەکەو ئەویش سیحری لێدەکات و دەبێتە هۆکاری ئەوەی یان بێزو قیز لە خێزانی بکاتەوە، یاخود کە دەیبنێت وا هەست دەکات دایکیەتی یاخود خوشکێتی یان زۆر ئەترسێت، هەروەها پێچەوانەکەی ئافرەت ڕقی لە مێردەکەی دەبێتەوە و توانای نیە و بێز دەکاتەوە زۆر جار لەکاتی سەر جێیدا دەڕشێتەوە یاخود دەگری.\nلەم بارەوە زانایانی ئیسلامیش زۆر قسەیان لەسەر کردوە لەوانە ئەبو قودامەی مەقدیسی بەسی هەمان حاڵە دەکات و دەڵێت (قال ابن قدامة : (وقد اشتهر بين الناس وجود عقد الرجل عن امرأته حين يتزوجها فلا يقدر على إتيانها وإذا حل عقده يقدر عليها بعد عجزه عنها حتى صار متواترا لا يمكن جحده ) ( المغني - ١٠ / ١٠٦)\nفریاد: ئەی چارە؟\nچارەسەری ئاسانە گەڵای هەر دارێك لە قورئاندا ناوی هاتبێت ٧ گەڵا لێبکەرەوە و لە بەینی دووبەرد دا ووردی بکەو بیخە ناو ئاوی زمزم یاخود ئاوی باراناو، وەکو گەڵای سیدرە، هەنجیر، هەنار، مۆز، خورما یان زەیتون .. هتد\nئینجا سورەتەکانی – قل - ی بەسەردا بخوێنە کە بریتین لە چوار سورەت.. قل یا الکافرون، قل هو اللە احد، قل اعوذ برب الفلق و قل اعوذ برب الناس، دوای ئەوە ئایەتەل کورسی و ئینجا با کەسەکە خۆی پێبشوات، بە پشتیوانی خوا چارەسەر دەبێت هیچ کێشەی نامێنێت بە مەرجێك نەچوبێت بۆلای ساحیر.\nفریاد: ئەگەر چوو بۆ لای ساحیر چی ڕوو ئەدات؟\nماکوان: ئەو کەسەی بچێت بۆ لاساحیر و جادوبازەکان کافر دەبێت پێویستە تەوبە بکات و سەرلەنوێ موسڵمان بوونی خۆی ڕاگەیەنێتەوە دوو ڕكعات نوێژی تەوبە بکات.\nفریاد: هۆکاری تر هەیە بۆ ئەوەی پیاو نەتوانێت بچێتە لای هاوسەرەکەی؟\nماکوان: دەبووئەمەیان تۆ باسی بکەیت، زۆر پیاو بە هۆکاری ئەوەی لە کاتی گەنجیدا توشی کەبتی و پوکانەوەی سێکسی بووە زیاتر ئارەزوی نێر بازی کردوە توشی ئەو کارە بووە کەژنی بۆ دەهێنن ناتوانێت لەگەڵیدا جوت ببێت، ئەوەش هۆکاریکی ترە کە زۆر ترسناکە، من دەپرسم خۆ ئەوە نەخۆشی نیە؟\nفریاد: نا نەخۆشی نیە تەنها حەزە .\nماکوان: دەتوانێت وازی لێ بهێنێت؟\nفریاد: بەڵێ حەزێکی شازی سێکسیە، وەکو جگەرە وایە دەتوانێت وازی لێ بهێنێت نەخۆشی نیە، بەڵکو ئارەزوە. ڕاستە ئەوە هۆکارێکی ترە کە بەداخەوە لە ناو گەنجەکاندا زۆر بەربڵاوە.\nماکوان: دیاردەیەکی تر هەیە لەهەندیك پیاوی بەحورمەت و خاوەن ڕەوشت ڕووئەدات ئەویش بەو هۆکارەیە کە لەژیانیدا پرۆسەی سێکسی ئەنجام نەداوە، بەهۆکاری ئەوەی یەکەم جارێیەتی و تۆشی شۆك دەبێت توانای ئەو پرۆسەیەی نییە.\nفریاد: ئەوەش ڕاستە، کێ ئەم کارە خراپانە دەکات.\nماکوان: ئەوی ئەوکارە دەکات خەڵکی تر بە پارە فێر دەکات تەنها ساحیرێکی عێراقییە کە خەڵکی موسڵە و صابئیەو لەدەرەوەی عێراق دائەنیشێت و شوێنی نادیارە، ماڵی زۆر کەسی وێران کردوە ناوی (الساحر السفلي كرم الزمان الصابئي) سیحرەکانی زۆر پیسە و دەوڵەمەندەکانی خلیج و عێراق زۆر مامەڵەی لەگەڵ دەکەن و هەموو سیحرەکانیشی بە ئاشکرا دادەنێت و باسی کوفر و پیسی و خراپەی خۆی بە ئاشکرا دەکات و کەچی سبحان اللە خەڵکی موسڵمانیش دەچێت بۆ لای نازانێت کافر دەبێت.\nکاکە باز: ئەی لەکوردستان نیە لە وساحیرانە؟\nماکوان: زۆرن بڕوا بکە بەهەزارەها ساحیری تێدایە، بەڵام بەناوی شێخ و مەلاو ڕۆحانیەتەوە خۆیان دەناسێنن و هەموویان دەجال و خراپەکارن و ماڵی خەڵکی وێران دەکەن و کۆمەڵگایان شێواندوە بەسەر یەکتردا.\nشەو گەڕاینەوە بۆ ماڵی سامان بۆ خەوتن لەڕێگا کاکە باز ووتی: کاکە سور من چارە دەکرێم؟\nماکوان ئەوەی پێم ووتی بیکە دڵنیابە چارە سەر دەبێت!\nکاکە باز: دە بلیتم بۆ ببڕن دەگەڕێمەوە بۆ کوردستان.\nماکوان بەسەر چاو هەر لە دوسڵدۆرفەوە بڕۆرەوە بلیتەکەشت لەسەر من، بە سامانم ووت بیبڕە بە کارتەکەی من. فریادیش ١٠ وەرەقەی دایە پێی بێت بلیتمان بۆ بڕی و بۆ دوو ڕۆژی تر بڕواتەوە.\nئەوشەوە خەوتین بۆ بەیانی هەڵساین من داوام کرد دەگەڕێمەوە بۆ نەرویج و ئەوانیش یەک شەمە بوو ووتیان با ئەمڕۆش بەیەکەوە بین سبەینێ دووشەمە هەموو دەگەڕێینەوە و کاکە باز داوای کرد جێی نەهێڵین تا سواری تەیارە دەبێت، سامانیش ووتی: مەڕۆ بەیانی دوو شەمە ئیقباڵ دەگەڕێتەوە.\nچاوەڕوانی ڕۆشتنی کاکە بازو هاتنی ئیقباڵم، ئەگەر تاقەتان بوو چاوەڕوان بن لەگەڵمدا ئێوەش...


زیاد بوونی لایه‌نگری له گرووپه توندئاژوه ئاینییه‌کان له کوردستان؛ هۆکاره‌کان و چاره‌سه‌ریه‌کان\nهۆگه‌لی سیاسی، ئابووری و ئاینی سه‌رکه‌وتنی بیرۆکه‌ی سه‌له‌فی له ڕۆژهه‌ڵات و باشوری کوردستان چین و حیزبه سیاسی یه‌کان، ڕۆشنبیران و زانایانی ئاینی سونه‌تی چۆن ده‌توانن به‌ره‌نگاری ئه‌م مه‌ترسیه بن؟\nبه پێی لێکۆڵینه‌وه‌یه‌کی نوێ که وه‌زاره‌تی ناوخۆی ئێران ئه‌نجامی داوه و له گۆڤاری "راهبرد" بڵاوکراوه‌ته‌وه، لایه‌نگری له گرووپه توندئاژوه ئاینی یه‌کان له ناوچه سونی نشینه‌کانی ئێران و به تایبه‌ت له کوردستانی ئێران ڕوو له زیادبونه.\nئه‌م ڕاپۆرته ده‌ڵێت سه‌ره‌ڕای کراوه‌یی کولتووری و ئاینی له نێو کورده‌کانی ئێران دا هێزه سه‌له‌فی یه‌کان به هۆگه‌لی جۆراوجۆره‌وه توانیویانه له ئه‌م چه‌ند ساڵه‌ی دوایی دا ڕای هێندێک له گه‌نجانی کورد بۆ لای خۆیان ڕابکێشن.\nڕاپۆرته‌که هه‌روه‌ها ئه‌م دیارده‌یه وه‌ک مه‌ترسی یه‌ک بۆ ڕه‌وشی ئه‌منی ئێران ده‌زانێت و پێشنیارگه‌لێک پێشکه‌ش به به‌رپرسانی ئێرانی ده‌کات بۆ ئه‌وه‌ی به‌ره‌نگاری ئه‌م مه‌ترسی یه بن.\nپرسیاری سه‌ره‌کی ئه‌وه‌یه که تا چه‌ند ئه‌م لیکۆڵینه‌وه و ئاکامه‌کانی جێگای متمانه‌ن و ئایا به‌ڕاستی بیرۆکه‌ی سه‌له‌فی و توندئاژۆی ئاینی ئێستا له کوردستانی ئێران دا ده‌بێت وه‌ک مه‌ترسی یه‌ک چاوی لێبکه‌ین؟\nله "هه‌لۆ واشنگتن" ی ئه‌م حه‌وتووه دا، پرسی زیادبوونی لایه‌نگری له توندئاژۆی ئاینی له ناوچه کوردنشینه‌کان و به تایبه‌ت له باشوور و ڕۆژهه‌ڵاتی کوردستان له گه‌ڵ به‌ڕێزان گوڵاڵه که‌مانگه‌ر، نووسه‌ر و توێژه‌ری ئائین، موختار هوشمه‌ند لێکۆڵه‌ری بواری گرووپه‌کانی ئائینی و عه‌رفان ڕه‌هنموون توێژێنه‌ری سیاسی تاوتۆ کردووه.\nهه‌لو واشنتۆن 2


لەم وێنەیەدا کە 6 ئاب لەسەر ئینتەرنێت بڵاوکراوەتەوە پۆلیسێکی عێراقی لە شاری هیتی خۆرئاوای ئەنبار بەڵگەنامەکانی شۆفێرێك دەپشکنێت بۆ پشتڕاستکردنەوەی ناسنامەکەی. [خاوەنی وێنە: پۆلیسی هیت]\nپرۆژەیەکی ئەمنی نوێ جێبەجێدەکرێت کە هەوڵی پاراستنی ناوەندی قەزای هیتی خۆرئاوای ئەنبار دەدات لە دزەکردنی توندڕەوان، نوسینگەی قائیمقام سێشەممە (2 تشرینی یەکەم) رایگەیاند.\nقائیمقامی هیت بە وەکالەت، شەرحەبیل کەحلان عوبێدی بە دیارونای وت: "لیوای 29 لە فیرقەی 7ی فەرماندەیی ئۆپەراسیۆنەکانی جەزیرە کاروباری پێدانی کۆدی نهێنی (ئەمنی) بە زۆرینەی خەڵکی ناوەندی هیت تەواوکردوە."\nوتی: "هەر خێزانێك کۆدێکی هەیە و کاتێك ناوەندی قەزاکە جێدەهێڵن و دێنەوە، پێویستە تەنیا ئەو بەڵگەنامەیە نیشانبدەن کە کۆدی ژمارەی ئەمنیی لەسەرە تا ستافی ئەمنی لە بازگەکان رێیان پێبدەن بێنه‌وه ناوه‌وه."\nلەم وێنەیەدا کە 16 ئابی 2017 لەسەر ئینتەرنێت بڵاوکراوەتەوە، ئەفسەرێکی عێراقی بازگەکانی دەوربەری شاری هیتی خۆرئاوای ئەنبار دەپشکنێت. [خاوەنی وێنە: فەرماندەیی ئۆپەراسیۆنەکانی ئەنبار]\nوتیشی کۆدەکە پشتڕاستی ئەوە دەکاتەوە کە دانیشتووی شارەکەن.\nروونیکردەوە وەك بەشێك لە پرۆژە ئەمنیەکە، نوسینگەی هەواڵگریی لیوای 29، داتابەیسێکی ئەلەکترۆنیی دروستکردووە کە ناو و زانیاریی تایبەتی هەموو دانیشتوانی ناوەندی هیتی تێدایە.\nعوبێدی وتی: "کاتێك خاوەنی کۆدەکە دەگاتە بازگەیەکی ئەمنی، ژمارەکەی داخڵدەکرێت و زانیارییەکەی لە داتابەیسەکەدا دەخرێتەڕوو، بەراورد دەکرێت بەو ناسنامانەی هەڵیانگرتووە."\nوتی پرۆژەکە "دابەشکردنی باجیش له‌خۆده‌گرێت بە ژمارەیه‌كی ئەمنیەوە کە دەدرێت لە جامی پێشەوەی ئۆتۆمبیله‌كان و کاتێك ئۆتۆمبیلێك دەچێتە بازگەیەك، لە داتابەیسەکەدا بۆ ژمارەکەی دەگەڕێن".\nپرۆژەکە روو لە تەواوبوونە\nعوبێدی وتی: "زیاد لەسه‌دا 90ی خەڵکەکە ژمارەی تایبەت، هه‌م بۆ خۆیان و هه‌م بۆ ئۆتۆمبیلەکانیان دابینکراوە. ژمارەیەکی کەم لە خەڵك ماوە، کە بەهیواین لە ماوەی مانگێکدا بیانخەینە پرۆژەکەوە."\nوتی هەندێك لەوانەی هێشتا نه‌خراونه‌ته داتابه‌یسه‌كه‌وه "پێویستیان بە پشکنینی ئەمنی زیاترە پێشئەوەی کۆدێکیان بدرێتێ، چونکە لێکچوون هه‌یه لەنێوان ناوەکانیان و ناوی کەسانی داواکراودا".\nوتی جیا لەوەش، نزیکەی 86 خێزان لە هیت هێشتا ئاوارەن و لە کەمپەکانی کیلۆ-18 و خالیدیە و عامریەت فەلوجە دەژین.\nدووشەممە، عوبێدی بەشدارییكرد له کۆبونەوەیەکی ئەمنیی فراواندا لەگەڵ پارێزگاری ئەنبار و فەرماندەکانی ئۆپەراسیۆنەکانی ئەنبار و جەزیرە و خۆرئاوای ئەنبار.\nوتی گفتوگۆکانیان لەسەر گەڕاندنەوەی تەواوی ئاوارەکان بووە لەگەڵ داخستنی هەموو کەمپ و نشینگەکان لە پارێزگاکەدا.\nعوبێدی ئاماژەیکرد بەوەی پرۆژەی کۆدەکە، کە یەکەمجارە لە پارێزگاکە جێبەجێدەکرێت، ئەمنیەتی گشتیی شارەکەی بەهێزکردووە و ژیانی ئاسانترکردووە بۆ دانیشتوانی ناوچەکە.\nوتی: "چیتر تیرۆریستان ناتوانن لە بازگەکانەوە دزەبکەن لەڕێی بەڵگەنامەی ساختەوە یان ژنان بەکاربهێنن بۆ گواستنەوەی تەقەمەنی."\nوتیشی: "ئەمڕۆ شارەکەمان سەقامگیرە و ماوەیەکی درێژە هیچ پێشێلکارییەکی ئەمنی رووینەداوە بەهۆی ئەم پرۆژەیە و هەندێك هەنگاوی بەرپێگرانەی دیکەوە." هه‌روه‌ها ستایشی "پەیوەندی ئەرێنی نێوان خەڵکی ناوچەکە و هێزە ئەمنیەکانی" کرد.


رۆژنامه‌ی واشنتن پۆست مامه‌ڵێكی نهێنی قاسم سولێمانی له‌گه‌ل قه‌تر له‌شارێكی كوردستان ئاشكرا ده‌كات – ئاژانسی ھەواڵی پەیامنێر\nرۆژنامه‌ی واشنتن پۆست مامه‌ڵێكی نهێنی قاسم سولێمانی له‌گه‌ل قه‌تر له‌شارێكی كوردستان ئاشكرا ده‌كات\nنوێكراوه‌ته‌وه له Apr 28, 2018\nله‌به‌رامبه‌ر ئازادكردنی راوچییه‌كانی، حكوومه‌تی قه‌ته‌ڕ ملیارێك دۆلار ده‌داته گرووپه چه‌كداره شیعه‌كانی عێراق و رێككه‌وتنه‌كه‌ش له سلێمانی جێبه‌جێكراوه و لەو رێكەوتنەدا 50 ملیۆن دۆلار بە بەرپرسانی سلێمانی دراوە سەرچاوەكە ناوی بەرپرسەكانی سلێمانی نەھێناوە.\nبەگوێرەی چەند بەڵگەیەک کە دەست واشنتن پۆست کەوتوون قەتەر لە بەرامبەر ئازادکردنی 25 ھاوڵاتی وڵاتەکەیدا کە کۆتایی 2015 لە عێراق رفێندران نزیکەی یەک ملیار دۆلاری داوەتە بەرپرسانی حەشدی شەعبی و قاسم سولەیمانی فەرماندەی سوپای قودسی ئێرانی. واشنتن پۆست بەڵگەکانی لە دەزگای ھەواڵگری وڵاتێکی دراوسیی قەتەرەوە دەست کەوتوون.\nبەگوێرەی بەڵگەکان دوای 17 مانگ لە رفاندنی 25 راوچی قەتەری دواجار لە شاری سلێمانی، رفێنەرەکان کە قاسم سولەیمانی سەرپەرشتی كردوون لەگەڵ لایەنی قەتەری دەگەنە رێککەوتن.\nقەتەر لە بەرامبەر ئازادکردنی 25 ھاووڵاتی وڵاتەکەی لە عێراق نزیکەی یەک ملیار دۆلاری داوەتە چەند گروپێک لەوانە: قاسم سولەیمانی فەرماندەی سوپای قودسی ئێران و چەند سەرکردەیەکی حەشدی شەعبی و حیزبوڵای لوبنانی و چەند بەرپرسێکی تورک و سووری. شوێنی ئاڵوگۆری ئەو پارەیەش شاری سلێمانی بوو.\nواشنتن پۆست دۆکیۆمێنەکان و ناو و چۆنیەتی ئاڵوگۆرکردن و گەیاندنی پارەکەی بە رفێنەرەکان ئاشکرا کردووە کە لە دەزگای ھەواڵگری وڵاتێکی دراوسێی قەتەرەوە دەستی کەوتووە بەبێ ئەوەی ئاماژە بە ناوی وڵاتەکە بکات.\nبەڵگەکان تێکست مەسیجی ئاڵوگۆرکراوی نێوان باڵیۆزی قەتەر لە عێراق و وەزیری دەرەوەی ئەو وڵاتەیە.\nکۆتایی 2015, 25 راوچی قەتەری ھاتبوونە ناو خاکی عێراقەوە. 9 لەو راوچییانە ئەندامی خانەوادەی میری قەتەر ئالسانی بوون.\nقاسم سولەیمانی و سەرکردەکانی حەشدی شەعبی و حیزبوڵڵای لوبنان چەند بەرپرسێکی تورک و سووری ئەم دەرفەتە دەقۆزنەوە و لە رێگەی باڵیۆزی قەتەر لە بەغدا داوای پارەیەکی زۆر دەکەن.\nزەید بن سەعید ئەلخەیارین باڵیۆزی قەتەر لە بەغدا لە نامەیەکدا دەنووسێ: “ئەمانە ھەموویان دزن، ئەم دەرفەتەیان قۆستوەتەوە”.\nئەو گرووپ و کەسانەی پارەکەیان وەرگرتووە، ئەمریکا وەک تیرۆریست ناساندوونی و لەدژی ئەمریکان, کاتی وەرگرتنی پارەکەش کە نزیکەی یەک ملیار دۆلار بووە لە گەرمەی شەڕی داعش بووە.\nلە بەڵگەکاندا دەردەکەوێت 50 ملیۆن دۆلار دراوەتە قاسم سولەیمانی و 25 ملیۆن دوڵار بۆ بەرپرسانی سلێمانی (بەلام لە راپورتێكی كەناڵی العربیە باس لەوە دەكرێت كە بەرپرسانی سلێمانی 50 ملیۆن دۆلاریان وەرگرتووە نەك 25) و 20 ملیۆن دۆلاریش دراوەتە ئەبو حوسەین سەرکردەی کەتائیبی حیزبوڵڵا و 5 ملیۆن دۆلاریش دراوەتە بەرپرسێکی ئێرانی بەناوی بەنھای.\nبەگوێرەی بەڵگەکان قەتەر بەڵێنيداوە جیا لەوەی کە پارەکە دەدات چەند سەربازێکی دەستبەسەر کراوی ئێرانیش کە لە سووریا گیراون ئازاد بکات.\nقاسم سولەیمانی سەرپەرشتی کارەکانی کردووە و رێگەی نەداوە بە ئاسانی راوچثیەکان ئاڵوگۆڕ بکرێن و داوای پارەیەکی زۆری کردووە.\nلە نامەکانی نێوان باڵیۆزی قەتەر لە عێراق و محەمەد بن عەبدولڕەحمان ئالسانی سێ گرووپ و چەند ناوێک دەردەکەون لەوانە گرووپەکەی سووریا و گرووپەکەی عێراق و گرووپەکەی سلێمانی.\nگرووپەکەی سوریا حیزبوڵا بوون و گرووپەکەی عێراق حەشدی شەعبی و گرووپەکەی شاری سلێمانیش سەربە قاسم سولەیمانی فەرماندەی سوپای قودسی ئێرانی بوون. ھەر گرووپێکیش نوێنەرێکی ھەبووە و راستەوخۆ خۆیان نەچوونەتە ناو رێککەوتنەکە حکوومەتی قەتەریش بەھەمان شێوە نێوەندگیرێکی ھەبووە.\nدوای 17 مانگ لە رفاندنیان، دواجار لە شاری سلێمانی رفێنەرەکان لەگەڵ لایەنی قەتەری دەگەنە رێککەوتن و ھەر 25 راوچیيە قەتەرییەکە بەسەلامەتی رادەستی حکوومەتی قەتەر دەکرێنەوە.\nتا کاتی ئازاد کردنیشیان نزیکەی یەک ملیار دۆلاریان لە قەتەر وەرگرتووە.\nئێره گرته بكه بۆ خوێندنه‌وه‌ی بابه‌ته‌كه له واشنتن پۆست


عەتا قەرەداخی: ناسیونالیزم و رەگوڕیشەکانی، یان بنەماو پایەکانی/ بەشی دووەم. – WTARIKURD\nعەتا قەرەداخی: ناسیونالیزم و رەگوڕیشەکانی، یان بنەماو پایەکانی/ بەشی دووەم.\nدەشێت ئایین ببێتە پایەیەکی ناسیونالیزم، بەڵام ئایا سروشتی ئەو ناسیونالیزمە چۆن دەبێت کە ئایین وەکو بیرێکی داخراو ببێتە پایەیەکی سەرەکی و چالاک و کارا تێیدا؟ ئایا ئەو دەوڵەتانەی کە بەرهەمی ناسیونالیزمی ئایینین، یان ئایین پایەیەکی بەهێزی ناسیونالیزمەکەیانە لە رووی دیموکراسی و ماف و ئازادیەکانەوە چ جۆرە دەوڵەتێکن؟\nئەوەی بە ناوی دەوڵەتی ناسیونالیزمی ئایینیەوە لە رۆژهەڵاتی ناوەڕاست و هەندێ شوێنی تر دەبینرێت، ئەوە دەوڵەتی نەتەوەیی رووپۆشکراون بە ئایدیۆلۆجیای ئایینی و هەردوو رگەزی ئیتنیک و ئایین بە داخراوی مامەڵەیان لەتەکدا کراوەو فاشیزمی نەتەوەیی ئایینیان بەرهەمهێناوە. بەگشتی دەوڵەتانی عەرەبی ئەگەرچی پێشتر هەندێکیان ئیدیعای عیلمانیەتیان دەکرد، بەڵام لە سەرەتای دەیەی دووەمی سەدەی بیست و یەکەوەو لە ئەنجامی ئەو خۆپیشاندانانەی کە ناوی بەهاری عەرەبییان لەخۆیان نابوو، هەندێ لە دەسەڵاتەکانیان گۆڕی، بەڵام لە خراپترەوە بۆ خراپترین و ئەو رووکەشە بەناو عیلمانیەش نەماو بەتەواوی بوون بە دەوڵەتی ناسیونالیزمی ئیتنیکی ئایینی، کە ئاشکرایە کۆکردنەوەی دوو رەگەز یان دوو پایەی وەکو ئیتنیک و ئایین پێکەوە خراپترین جۆری داخستن پێکدەهێنێت بە تایبەتی لەو کۆمەڵگایانەدا کە بە پیشەسازیکردن و بەشاریبوون بە سرووشتی دروستنەبوون. لە راستیدا ناسیونالیزم لە دوو سەرچاوەوە درووستبووە، یەکەمیان سەرچاوەی خێڵ، واتە خوێن و دەمار کە گەوهەری داخراوی ئیتنیکن، لەگەڵ پایەی دووەم کە گەیشتنی هەست و ئایدیۆلۆجیای ناسیونالیزمە بەم کۆمەڵگایانە لە رێگای داگیرکردن و کۆڵۆنیالیزمی رۆژئاواوە.\nهەروەک گەیشتنی کۆڵۆنیالیزمی رۆژئاواو هەژموونکردنی بەسەر رۆژهەڵاتی ناوەڕاستدا لە مێژوویەکی درەنگتردا لەچاو گەیشتنیدا بە ئەمەریکاو ئەفریقا و تەنانەت رۆژهەڵاتی ئاسیادا، دەوری هەبووە لەسەر سروشتی دەرکەوتنی ناسیونالیزم لەم رووبەرە جوگرافیەدا بە کوردستانیشەوە. لەبەرئەوە کۆڵۆنیالیستی ئەوروپی زووتر گەیشتە ئەمەریکا، هەم شۆڕشی پیشەسازی لە ئەمەریکا زووتر روویداو، هەم ناسیونالیزمی ئەمەریکی پێش ناسیونالیزمی ئاسیایی و ئەفەریقایی دروستبوو، دەرکەوت. کۆڵۆنیالیزمی بەریتانی لە ئاسیادا زووتر گەیشتە هیند، ناسیونالیزمی هیندی زووتر لە چاو وڵاتانی تری ئاسیادا گەشەی کرد. واتە هۆکارێکی تری سەرەکی دەرکەوتنی ناسیونالیزمێکی نەبەکام لە ئاسیاو ئەفریقادا رۆڵی کۆڵۆنیالیکردنی ئەم وڵاتانە بوو لە لایەن ئەوروپاوە.\nوەکو پێشتر ئاماژەمان بۆ کرد، ناسیونالیزمی ئایینی دوژمنی سەرسەختی دەوڵەتی نەتەوەیە، ئەگەر ئەو دەوڵەتە نەتەوەییە بەرهەمی شۆڕشی پیشەسازی و دەرکەوتنی چینی ناوەند بێت، چونکە یەکێک لە بەرهەم و هەم هۆکارە سەرەکیەکانی شۆڕشی پیشەسازی دەرکەوتنی چینی ناوەند و دروستبوونی دەوڵەتی نەتەوەییە. لە راستیدا دەرکەوتنی کۆڵۆنیالیزم و کۆڵۆنیالیست پەیوەندیەکی رەتنەکراوەی بە دروستبوونی دەوڵەتی نەتەوەوە هەیە لە رۆژئاوا. واتە کۆڵۆنیالیزم دەرئەنجامی دروستبوونی دەوڵەتی نەتەوەیە. واتە پرۆسێسی کۆڵۆنیالیزم لە دوای دەرکەوتنی دەوڵەتی نەتەوەوە دەست پێدەکات لە پێناوی فراوانکردنی هەژموون و دەسەڵات و دۆزینەوەی سەرچاوەی ئابووریدا.\nناسیونالیزم وەکو ئایدیۆلۆجیای دەوڵەتی نەتەوە یان وەکو دڵسۆزی و خۆتەرخانکردن بۆ بەرژەوەندییەکانی نەتەوەو دانانی ئەو بەرژەوەندییانە لە سەرووی هەموو بەرژەوەندییەکی ترەوە پێناسەکرا. لەگەڵ رۆیشتنی کاتدا لە سەرهەڵدانی ناسیونالیزمەوە، رەهەندو مەودای پەرەسەندن و پتەوبوونی ناسیونالیزم وەکو چەمکێک زیاتر فراوان بووەو مانای دیارو ئاشکرای وەرگرتووە. لەم بارەیەوە ئەنتۆنی دی سمیس دەڵێت: ناسیونالیزم پرۆسێسی پێکهاتن یان گەشەکردنی نەتەوەیە، بەها، یان هوشیاری سەربە نەتەوە بوونە، زمان و سیمبۆلیزمی نەتەوەو بزووتنەوەی کۆمەڵایەتی و سیاسی بەناوی نەتەوەوەو بیروباوەڕ، یان ئایدیۆلۆجیای نەتەوە، لە هەردوو ئاستی گشتی و تایبەتیدا دەگرێتەوە(٩). ئەگەر سەرنجی ئەم مانایانە بدەین کە ئەنتۆنی دی سمیس باسیان دەکات، ئەوا بەلایەنی کەمەوە ناسیونالیزم لە سەدەی نۆزدەیەمەوە ئەم مانایانەی وەرگرتووە، کە بە ئاشکرا دەبینرێت کۆی ماناکانی ناسیونالیزم پەیوەستن بە نەتەوەوە. لە ئاستی یەکەمدا وەکو گرنگترین مانایەک کە ناسیونالیزم وەریبگرێت کە وەکو ئەرکی سەرەکی ناسیونالیزمیش لە روانگەی مۆدێرنیتەوە دیاریکراوە، پێکهاتنی نەتەوەیە. ئەمەش ئەوە دەگەیەنێت یەکێک لە خاسێتە سەرکی و یەکەمەکانی ناسیونالیزم بنیادنان و پێکهێنانی نەتەوەیەو بەدوای ئەوەشدا گەشەپێدان و پەرەپێدانی نەتەوە دێت. هەروەک مانایەکی تری گرنگ کە ناسیونالیزم وەری دەگرێت ئامادەکردن و پەرەپێدانی ئاستی هوشیاری ئەندامانی کۆمەڵ، یان نەتەوەیە بۆ ئاستی گەیشتن بە دروستبوونی پەیوەستبوونی بەهێز بە نەتەوەوە کە ئەوەش بە سەربەنەتەوەبوون یان ئینتیمای نەتەوەیی ناودەبرێت. ناسیونالیزم وەکو ئایدیۆلۆجیایەک کە سەرئەنجام ئایدیۆلۆجیایەکی جەماوەریە، بەتەواوی بارگاوی دەبێت بە مانای سەربە نەتەوە بوون، کە ئەوەش لە ئاستی قوڵدا مانای بوونی هێزێکی پتەوە بۆ بەکردارکردنی پرۆسێسی سەربە نەتەوە بوون و گواستنەوەی لە تەنیا رایەڵەیەکی مەعنەویەوە بۆ پەیوەستبوونێکی پیادەکراوی واقیعی بینراو. ناسیونالیزم هەرچۆن جەخت دەکاتە سەر زمانی دایک و سیمبوڵ یان هێمای نەتەوە، لە هەمان کاتدا مانای ئەم رەگەزانە لە خۆیدا کۆدەکاتەوە. هەروەها ناسیونالیزم وەکو چەمک و وەکو زاراوە مانای بزووتنەوەی کۆمەڵایەتی و سیاسی وەردەگرێت. هەروەها لە خۆیشیدا، لە روویەکی ترەوە وەکو ئایدیۆلۆژیای بزووتنەوەیەکی کۆمەڵایەتی سیاسی جەماوەریی سەیر دەکرێت و هەر لەو رووەشەوە ناسیونالیزم چۆن وەکو ئایدیۆلۆجیای دەوڵەتی نەتەوە سەیردەکرێت، بە هەمان شێوە مانای ئایدیۆلۆجیای نەتەوەش لەخۆیدا کۆدەکاتەوە. ئەمەش ئەوە دەگەیەنێت کە ..ناسیونالیزم بە مانا نەتەوەییەکان و بە بیرو بە مەعریفەی نەتەوەیی بارگاویی کراوە(١٠).\nسەرباری مەترسی ئەوەی کە ناسیونالیزم بگۆڕێت بۆ رەگەزپەرستی و فاشیزم، بەڵام روانینی تریش هەیە کە بە ئاراستەیەکی تەواو پێچەوانە سەیری ناسیونالیزم دەکات و پێێوایە کە رۆڵی گرنگ دەبینێت لە بنیادنانی کۆمەڵگەی باش و تەنانەت کاریگەری لەسەر رەفتاری تاکەکان دەبێت بە ئاراستەی باش. بێندینکت ئەندرسۆن لە گفتوگۆیەکیدا باسی ئەوە دەکات کە.. ئەو ناسیونالیزمی بەلاوە پەسەندە چونکە ئەم چەمکە وەکو دیدو وەکو ئایدۆلۆجیا بەشداری دەکات لە پێکهێنانی کۆمەڵگەیەکی باشداو وا لەخەڵک دەکات باشتر رەفتار بکەن چونکە ئەوان دەبنە ئەندام لە کۆمەڵگەیەکدا (١١). لێرەدا ناڕاستەوخۆ و لە پشتی ئەم بۆچوونەوە ئەو تێروانینە ئامادەیە کە ناسیونالیزم رۆڵ دەبینێت لە پێکهێنانی کۆمەڵگەدا، کۆمەڵگەیەک کە سەربەبوون یان پەیوەستبوونی تاکەکانی بە سیستێمی ئەو کۆمەڵگەیەوە پتەوو بەهێزبێت و هەڵسوکەوتی ئەندامانی کۆمەڵگە لە چوارچێوەیەکی رێکخراودا بێت و بە پێی رێساو نەریتی کۆمەڵایەتی ئەو کۆمەڵگایە بێت. دیارە ئەو کۆمەڵگایەی ناسیونالیزم وای لێ بکات ببێتە کۆمەڵگایەکی باش، کۆمەڵگای دوای دروستبوونی دەوڵەتی نەتەوەیە، کە ئەویش دەبێ بەلایەنی کەمەوە بووبێتە کۆمەڵگایەکی پیشەسازی و لەگەڵ ئەوەشدا کەلتوری ئەو کۆمەڵگایە دروست بووبێت. هاوشانی بەپیشەسازیبوون دەبێ بەشاریبوون گەیشتبێتە ئەنجام، کە ئەویش لەگەڵ خۆیدا کەلتوری کۆمەڵگەی شار دروست دەکات، کە کەلتوری دروستبوونی تاکەکەسی خاوەن شوناسە. ئەو کۆمەڵگایەی لە دوای دەرکەوتنی ناسیونالیزم و بنیادنانی دەوڵەتی نەتەوەو دروستکردنی نەتەوە دەبینرێت، ئەگەر بەم شێوە سروشتیە درووست بووبێت، ئەوا کۆمەڵگایەکی خاوەن شوناسی مەدەنیە بە کۆی خاسێتەکانی کۆمەڵگای مەدەنیەوە. بۆیە بە پێویست دەبێت کۆمەڵگایەکی باش بێت و تاکەکانی دەگەنە ئاستێکی هوشیاری ئەوتۆ لە رووی کۆنەستەوە، وابەستە دەبن بە نەریت و رێساکانی کۆمەڵگاکەیانەوە، کە یاساو رێسای کۆمەڵگایەکی خاوەن شوناسە لەو رووەوە کە خاوەنی سەروەری خۆیەتی و پارێزراوە.\nلە پێناسەی ناسیونالیزمدا دوو ئاراستە دەردەکەوێت، کە دیارە ناسیونالیزم زیاتر لە پێناسەیەکی بۆ کراوە، بەڵام کۆی ئەو پێناسانە دابەش دەبن لە نێوان دوو ئاراستەدا، ئاراستەی بابەتی و ئاراستەی نابابەتی، کە یەکەمیان بێلایەنی پێوەدیارەو وەکو دیاردەیەک سەیری ناسیونالیزم دەکات، کە ئەوەش لەو پێناسانەی سەرەوەدا دەبینرێت، بەڵام لەبەرامبەر ئەوەدا پێناسەی نابابەتیش هەیە کە زۆر بە خراپی دەڕوانێتە ناسیونالیزم و لەباشترین باریدا وەکو فاشیزم و نازیزم و کۆمۆنیزمی نەتەوەیی سەیری دەکات و بە دوژمنی مۆرڤایەتی دەزانێت. واتە لە روانگەی نابابەتیەوە، دەشێت ناسیونالیزم وەها سەیر بکرێت کە هاوبەشە لە ئایدیۆلۆجیای فاشیزم و نازیزم و لە ئایدیۆلۆجیاو دیدی شێوەکانی کۆمۆنیزمدا کە بەگشتی ئەمانە، واتە ئەم سیانە فاشیزم و نازیزم و کۆمۆنیزم دەسەڵاتیان بەسەر مێژووی سەدەی بیستدا کردووەو بێجگە لەوەی کە لە دوو جەنگی جیهانی گەورەدا بەشێکی زۆری مرۆڤایەتیان لەناوبردووە، دیسان لە سنووری دەوڵەتەکانی خۆیشیاندا وەکو خراپترین شێوەی سیستێمی ستەمکار بێ پەروا مرۆڤیان کوشتووەو مرۆڤایەتیان لەناو بردووە. بەشێک لە توێژەرانی بواری کۆمەڵناسی و مێژوو، ناسیونالیزم بە ئایدیۆلۆجیای دەوڵەتی فاشی و رەگەزپەرست دەزانن و لەو روانگەیەوە پێیانوایە فاشیزم و نازیزم و دەوڵەتی کۆمۆنیزمی نەتەوەیی لە نموونەی باڵای ناسیونالیزمن.\nبێگومان بەگشتی روانینی ئەنارکیزم بۆ نەتەوەو ناسیونالیزم و دەوڵەت ئەوەیە کە نەتەوەو ناسیونالیزم بەڵاو بەدبەختین بۆمرۆڤایەتی، چونکە ئاشکرایە ئەنارکیزم لە روانگەی ململانێی چینە کۆمەڵایەتیەکانەوە سەیری دنیا دەکات و بڕوای بە ململانێ و جیاوازی ئیتنیکی نیەو وەکو دروستکراوی دەستەو چینی دەسەڵات و دەوڵەت سەیری دەکات، بۆ درێژەدان بە ستەمکاری. واتە ئەنارکیزم وایدەبینێت کە نەتەوە بوونێکی راستەقینە یان واقیعی نیەو دروستکراوی خەیاڵە و ئەوەی بوونی راستەقینەو واقیعی هەیە چینە کۆمەڵایەتیەکانن و هەر لەبەر ئەوەش ململانێی راستەقینەو خەباتی راستەقینەش بە روانینی ئەو ململانێ و خەباتی چینایەتیە دەزانێت نەک نەتەوایەتی. ئەوەش لەبەر هۆکارێکی زۆر سادە کە پێیانوایە لەناو پێکهاتە کۆمەڵایەتیە فرە چینایەتیەکاندا شتێک نیە پێی بگوترێت بەژەوەندی هاوبەش، چونکە ناشێت بەرژەوەندی هاوبەش لە نێوان کرێکارو بۆرژوادا، لە نێوان هێزی کارو خاوەنی کاردا هەبێت، بەڵكو بەرژەوەندی هاوبەش لە نێوان ئەندامانی چینێکی کۆمەڵایەتیدا هەیەو هەر ئەو بەرژەوەندییانەش یەکێتی چینایەتی دروست دەکەن. بەڵام پێکهاتەی نەتەوە کە لە چینی جیاواز پێکهاتووە نەک بەرژەوەندی هاوبەش لە نێوانیاندا نیە، بەڵکو بەرژەوەندییەکانیشیان دژی یەکترە. هەربۆیە هەرگیز یەکێتی نەتەوەیی دروست نابێت، چونکە لەناو ئەو پێکهاتەیەدا هەر چینێکی کۆمەڵایەتی بەدوای بەرژەوەندییەکانی خۆیەوەیە. هەر لێرەوە بە بۆچوونی ئەنارکیزم ئەو دروشم، یان ئەرکە سەرەکیەی کە ناسیونالیزم دەبێ بیگرێتە ئەستۆ و دروستی بکات کە یەکێتی نەتەوەییە، بێجگە لە خەیاڵ هیچی تر نیە. بۆیە ئەنارکیزم وایدەبینێت کە ناسیونالیزم بێجگە لە وێرانکاری هیچی تری بۆ مرۆڤایەتی نەهێناوە. بۆ دەرخستنی روانینی دژە ناسیونالیزم، ئەلبێرت ئەنیشتاین دەڵێت: ناسیونالیزم نەخۆشی ئیفلیجیە، سورێژەیە بۆ مرۆڤایەتی. هەروەها بێرتراند رەسڵ دەڵێت: نیشتیمانیبوون( ناسیونالیزم) ئامادەبوونە بۆ کوشتن یان بۆ کوژران لە پێناوی ئامانج یان هۆکاری پڕوپووچدا. دان فرێد دەڵیت: ناسیونالیزم وەکو ئەلکحول- خواردنەوە- وایە، سەرەتا مەستت دەکات، پاشان کوێرت دەکات، لە کۆتایدا دەتکوژێت(١٢). ئەمەی سەرەوە تێڕوانینی دژە بۆ ناسیونالیزم، کە ئێمە بە تیڕوانین یان ئاراستەی نابابەتی ناومان برد. راستە ناسیونالیزم وەکو دیاردەیەکی بەهێز لە سەدەی هەژدەیەمەوە دەرکەوتووە، بەڵام هەم رێگری هەبووەو هەم خۆیشی ئەگەر بە وریایی مامەڵەی لەگەڵدا نەکرێت دەبێتە دیاردەیەکی دزێو و ناشیرین و سیستێمی فاشیزم و تۆتالیتار بەرهەم دەهێنێت.\nجۆناسان هێرن باس لەو شێوازانە دەکات کە ناسیونالیزم لەخۆیی دەگرێت و ناسیونالیزمیان پێ دەناسرێتەوەو کۆی ئەو شێوازانەش لەناو پرۆسێسی گەشەکردنی ناسیونالیزم و کارکردنی ناسیونالیزمدا بۆ گەیشتن بە ئامانجی سەرەکی پێکدێن و پەرەدەسەنن. ئەوانیش بریتین لە: هەستکردن، شوناس، ئایدیۆلۆجیا، بزووتنەوەی کۆمەڵایەتی و پرۆسێسی مێژوویی، کە ئەمانە هاوکات روودەدەن(١٣). بێگومان ئەو شێوازانەی هێرن باسیان دەکات دابڕاونین لە کۆمەڵگاو لە راستیدا پەیوەستن بە شێوەی گەشەو پەرەسەندنی کۆمەڵایەتیەوە لە هەر کۆمەڵگایەکدا، یان لە چوارچێوەی هەر پێکهاتەیەکی ئیتنیکی یان نەتەوەییدا. هێرن “هەستکردن”ی لە یەکەمدا داناوە، ئەوەش دەستپێکی پرۆسێسی دەرکەوتن یان بەرەو دەرکەوتنی ناسیونالیزمە. هەستکردنی هەر گروپێکی کۆمەڵایەتی بەخۆی و بە دەوروبەری، کە ئەوەش بەرەو شێوازی دووەم دەڕوات کە پرسی شوناسە. پرسی شوناس لە سادەترین شێوەیدا، پرسیارکردنە دەرباری خۆ، کە ئەویش لەوەدا بەرجەستە دەبێت کە ” من کێم، ئێمە کێین، تۆ کێیی، ئێوە کێن، ئەویتر کێیە، ئەوانی تر کێن؟ تۆ و ئیوە و ئەو و ئەوانی تر پەیوەندیتان بە من یان بە ئیمەوە چیە؟” کە ئاشکرایە بنەمای سەرەکی بۆ دیاریکردنی شوناس جیاوازیە. ئەمەش ئەو قۆناغەیە کە تیایدا هەر گروپ و پێکهاتەیەکی ئیتنیکی یان کۆمەڵایەتی لە پرۆسێسی بەرەو پێکهاتندا ئەم پرسیارانە لە خۆیی دەکات.\nناسیونالیزم کاتێ دەگاتە شێوازی گەڕان بە داوی شوناسدا، مانای وایە لە قۆناغی تەنیا هەستکردن تێپەڕیووەو بەرەو قۆناغی هوشیاری دەچێت، کە لەوێشەوە ئایدیۆلۆجیا پێکدێت. ناسیونالیزم وەکو ئایدیۆلۆجیایەکی جەماوەریی کە لەسەر بنەمای هەستکردن و هوشیاری و بەئاگابوون لەوەی کە ویستەکانی نەتەوە چین و چۆن بە ئاراستەی گەیشتن بەو ویستانە دەجوڵێت، پێکدێت. گەیشتنی ناسیونالیزم بەم ئاستە لەسەر ئاستی کۆمەڵگا یان نەتەوە بنەماکانی یەکبوون نەخش دەکات و شێوەی لەیەکتر نزیکبوونەوەی تاکەکان و هەستکردن بە بوونی یەک بەرژەوەندی دەردەکەوێت، کە بەرژەوەندی هەموویانە، واتە بەرژەوەندی نەتەوە. لەم دۆخەدا بەرژەوەندی نەتەوە لە دایک دەبێت و هەموو لە دەوری ئەو بەرژەوەندیە کۆدەبنەوەو ئامانجی پاراستنی ئەو بەژەوەندیە هاوبەشە جۆرێک لە رێکخستنی کۆمەڵایەتی دروست دەکات، کە لەگەڵ رۆیشتنی کاتدا دەبێتە بزووتنەوەیەکی کۆمەڵایەتی سیاسی و ئامانجی سەرکی دەردەکەوێت، کە دروستکردنی دەوڵەتی نەتەوەیە. دروستکردنی دەوڵەتی نەتەوەش بە مانای قۆناغێک دێت کە تیایدا پرۆسێسی بنیادنابی نەتەوە دەستپێدەکات کە پرۆسێسێکی مێژووییە و بە گوێرەی هەر نەتەوەیەکیش گرنگترین قۆناغە چونکە قۆناغی دروستبوون و بنیادنانە. راستە لە رووکەشدا جۆرێک لە ریزبەندی لەم چۆنێتی گەشەکردن و شێوازوەرگرتنەی ناسیونالیزمدا هەیە، بەڵام لە راستیدا کۆی شێوەکان بەناو یەکتردا چوون و لە رووی روودانیشیانەوە وادەردەکەوێت هاوکات رووبدەن. پاڵنەرو جوڵێنەری هەموو ئەم شێوانەی گەشەکردن بۆ دروستبوون و دەرکەوتنی ناسیونالیزم لەناو خودی کۆمەڵگاوە بەرهەمدێن و هێزو وزەی جوڵاندن لە پایەو بنەماکانی بەرهەمهینانی ناسیونالیزمەوە وەردەگرن.\nعه‌بدوڵا که‌ریم مه‌حمود: مامه ریشه، ئه‌فسانه‌که‌ی گه‌رمیان/ بەشی سێیەم.


پۆلیسی نیپاڵی به گژی خۆپیشانده‌رانی کاتماندوو ده‌چێته‌وه\nسه‌رباری ئه‌وه‌ی پۆلیسی نیپاڵی هاتوچۆی له كاتماندووی پایته‌ختی نیپاڵ قه‌ده‌غه كرد، سه‌دان هه‌زار كه‌س له خۆپیشانده‌ران به‌رده‌وام بوون له ناڕه‌زایی ده‌ربڕین دژی شا گیانێندرا. له ئه‌نجام پێكدادانی نێوان خۆپیشانده‌ران و پۆلیسی نیپاڵیدا، به لایه‌نی كه‌مه‌وه 100 كه‌س بریندار بوون.\nپزیشكه‌كانی نه‌خۆشخانه‌كان ده‌ڵێن زۆربه‌ی برینداره‌كان له ئه‌نجام ئه‌و گازی فرمێسكه ئازارییان پێگه‌یشتووه كه هێزی پۆلیس بۆ بڵاوه‌پێكردنی ئه‌و خۆپیشانده‌رانه به‌كارییان هێناوبوو كه به‌ره‌و كۆشكی پادشای نیپاڵی به‌ڕێ كه‌وتبوون. هه‌روه‌ها هه‌ندێكیان بونه‌ته ژێر ده‌ست و پێوه كاتێك له میانه‌ی خۆپیشاندانه‌كاندا ڕایان كردووه و هه‌ندێكیشیان به گولله‌ی وێڵ بریندار بوون.\nله میانه‌ی ئه‌م خۆپیشاندانانه‌شدا، خزمه‌تگوزارییه‌كانی وه‌ك ته‌له‌فۆنی مۆبایڵ له خه‌ڵكی بڕا بوو.\nهاوكات ڕۆژی شه‌ممه، هاوبه‌ندی ئۆپۆزسیۆنی نیپاڵی كه له حه‌وت پارتی سیاسی پێكهاتوون كۆبونه‌ته‌وه و پلانه‌كه‌ی شا گیانێندرا بۆ گه‌ڕانه‌وه‌ی دیموكراسی له وڵاته‌كه‌دا ڕه‌ت كردۆته‌وه.\nشا گیانێندرا ڕۆژی هه‌ینی و له میانه‌ی پێشكه‌شكردنی گوتارێكی نیشتمانیدا، داوای له هاوبه‌ندی ئۆپۆزسیۆن كرد سه‌رۆك وه‌زیری وڵات ده‌ست نیشان بكه‌ن و به‌ڵێنی داوه به دامه‌زراندنی حکومه‌تێکی فره لایه‌نی به زووترین کات.\nپارته‌کانی ئۆپۆزسیۆن ده‌ڵێن ده‌یانه‌وێت ئه‌نجومه‌نێکی ده‌ستوری و به‌رنوسی ده‌ستورێکی نوێ پێک بهێنن که به شێوه‌یه‌ک ده‌سه‌ڵاتی پادشایی له وڵاته‌که‌دا که‌م ببێته‌وه و ببێته ده‌سه‌ڵاتێکی سیمبۆڵی.\nشا گیانێندرا له پانزده مانگ له‌مه‌وبه‌ره‌وه کۆنتڕۆڵی ته‌واوه‌تی به سه‌ر حکومه‌تدا کردووه و ئه‌مه‌ش کێشه‌یه‌کی سیاسی له وڵاته‌که‌دا په‌یدا کردووه.\nهێزی پۆلیسی نیپاڵی تاوه‌کو ئێستا 13 که‌سیان کوشتووه و ژماره‌یه‌کی زۆرییان له خۆپیشانده‌ران بریندار کردووه و سه‌دان که‌سیشیان ده‌ستگیرکردووه.